Bible Thianghlim - ROM\nBibleThianghlim – ROM\nA siartu: Rom khawpi ih zumtupawl\nThukham Thar san laiah Rom uknak in Mediterranean kiangkap ram a rak huap ṭheh ih, a ram pumpi ih an khawpi cu khawpi tûm zet Rom a si. Hi khawpi ropi ah Pathian in kawhhran ropi a rak dĭn ih, apostol Paul cun cuih kawhhran ih va thlen a câk zet (Rom 15:23). A netnakah A.D. 60 ah cuih hmun a thlengngah nân, Rom uknak hnuaiih thawngtla pakhat dinhmun ih va thleng mi a si. Paul ih cakuat dang hmuahhmuah deuhthaw hi a tlawn hai hnuih a kuat mi an si, asinan Rom cakuat bélte hi cu a va tlawn hlanih a kuat mi a si. Hi kawhhran hi amai dĭn mi a si lo. Paul in Rom 15:20 ih a simdān vek asile, Rom kawhhran hi Peter ih dĭn mi a si ti khal rinhlelh ding a um. Rom ihsin Jerusalem ih a fehtu Jew hrekkhat Pentikos ni ah Khrih an cohlan a zumum (Apo 2:10). Cumi hnuah an umnak Rom khawpi ih an kirsal tikah kawhhran an rak dĭn a si thei. Cuihhleiah Paul in cutawk ih zumtu tampi fiang zetin a thei hai (Rom 16 zoh aw). Cuihtlunah cutawk ih zumtu hrekkhat cu Paul in peng dangih rawng a bawl laiih piangthar an si men thei.\nHi cakuat hi Paul in Masidonia le Akhai rampawl ih a rawngbawlnak a ṭheh hnuih a ngan mi a si (Rom 15:22-33 zoh aw). Zentel khawhhranpawl hnen ihsin a khawnkhawm mi sumpai kha Jerusalem ih zumtu mifarahpawl hnenah va pe dingin, Jerusalem lam panin Paul cu kirsal lohli a tum. Cumi hlan Korinth khua ih thla thum sung rawng a bawlnak cem lamah, Rom cakuat hi Paul in A.D. 56 hrawngih a ngan mi a si ding (Apo 20:3).\nHi cakuat sungah Khristian thurin ih a thupi mi thu tampi kan hmu thei. Minung in thuthangṭha zarin Pathian dingfelnak a co theidān thu cu hi cakuat hin a simfiang. Mi hmuahhmuah cu thiamloconak hnuaiih um an si thu (bung 1-3), Khrih zumtupawl thiam coter an si thu (bung 3-5), cuih zumtupawl cu thianhlimter an si thu (bung 6-8), Pathian in a fimnak in Israel a hrildan thu (bung 9-11) le zumtu hmuahhmuah in a dingfel mi nundān ih nung tengteng ding kan si thu (bung 12-16) pawl tla hi cabu hin in sim. Thuthangṭha cu «a zumtu hmuahhmuah rundamnak hrangih Pathian huham,» rori a si (1:16).\nI. Thuhmaihruai (1:1-17)\nII. Pathian in mi hmuahhmuah misual ah thiam lo a coter (1:18-3:31)\nIII. Pathian in Khrih zumtu hmuahhmuah thiam a coter (bung 4-5)\nIV. Pathian in Khrih zumtu hmuahhmuah a tithianghlim (bung 6-8)\nV. Pathian in a dingfelnak cu Israel a hrilnak in a langter (bung 9-11)\nVI. Pathian in dingfelnak nun ih nung dingin zumtu a beisei (12:1-15:13)\nVII. Thukharnak (15:14-16:27)\n1 Jesu Khrih-ih ṭemṭawn sál, apostol si dingih kawh mi, Pathian thuthangṭha hrangih serhhran mi keimah Paul in, 2 cuih thuthangṭha cu hlanlai ah a profetpawl hmangin Cathianghlim sungah Pathian in a rak tiamkam cia a si. 3 Cumi cu a Fapa, kan Bawipa Jesu Khrih-ih thuhla a si. Taksa dān ah cun anih cu David cithlah ihsi ra mi a si. 4 Mithi lak ihta thawhter a sinak in anih cu thianhlimnak Thlarau in Pathian Fapa a si ti huham thawn a phuanglang. 5 Amai hmin ruangah miphunpawl hmuahhmuah lakah zumnak thulun a si theinak dingah amah thawngin zangfahnak le Apostol sinak kan co a si. 6 Nannih khal anmah lakah Jesu Khrih ih kawh mi nan si.\n7 Pathian ih duhdawt mi, mithiang si dingih kawh mi, Rom ih a um mi nan zate hnenah ca ka lo kuat.\nPathian kan Pa le Bawi Jesu Khrih hnen ihsin nan hnenah zangfahnak le hnangamdaihnak um hram seh.\nRom Tlawn Duhnak\n8 Nan zumnak cu leitlun pumpi ih a thansuak ruangah, nan zate hrangah Jesu Khrih zarah a hmaisabikah ka Pathian hnenah lungawi thu ka sim. 9 Ziangahtile catbang loin ka thlacamnak ah ka lo telh ringring ti cu a Fapaih thuthangṭha phuannak ah ka thinlung zateih ka rĕn mi Pathian cu i theihpitu a si. 10 Tu thlang talih Pathian remtinak in nan hnenih rat theinak lamzin ziangmawtitiih hmu thei dingin ka ngen ringring. 11 Ziangahtile nan hngeh theinak dingah, thlarau thilpek hrekkhat lo pe dingin lo hmuh ding ka hiar zet. 12 Cuih thlarau thilpek cu nan zumnak le ka zumnak hmangin tha kan peawtăwn ding ka tinak a si.\n13 Unaulenuh, Zentel dangpawl hnen vekin nan hnen khalih rah ka neih theinak dingah, vei tampi nan hnenih rat ka tum ṭheu ti atu ah thei loih nan um ding ka duh lo. Asinan atu tiang khamtu a um.\n14 Grikmipawl hnen le aBarbaros-pawl hnenah, mifimpawl le mi-âpawl hnen khalah leiba ka nei. 15 Cun Rom ih a um mi nanmah hnen khalah thuthangṭha ka ti theipatawpih phuang dingin ka tiar a si.\n1:14a Barbaros: Grik si lo mi, cathiam lo mi.\nMidingfel cu Zumnak in a Nung\n16 Ziangahtile Khrih thuthangṭha cu ka zahpi lo, ziangahtile a zumtu pauhpauh hrangah rundamnak dingih Pathian huham a si. A hmaisa ah Jew-mi hrangah a si ih, Grikmi hrang khalah a si ve. 17 Ziangahtile,\n«Mifel cu zumnak in a nung ding,»\ntiih ngan vek khan, thuthangṭha ah Pathian dingfelnak cu zumnak ihsin zumsinnak ah phuanlăng a si.\nMidingfel lo parih Pathian Thinlingnak\n18 Ziangahtile an dingfellonak ih thutak hupbĕttu, minungpawlih Pathian ngaihsaklonak le dingfellonak hmuahhmuah parah, Pathian thinlingnak cu van ihsin a rung lang. 19 Pathian thuhla an theih ding mi cu Pathian in an hnenih a lăngfiangter zo ruangah anmah ah a langfiang a si. 20 Ziangahtile a sersiam mi thilpawl ihsin mit ih hmuh thei lo mi Pathian ih thil umpawl cu leilung sersiam thăwk ihsin fiang zetih hmuh an si, Pathian-ih kumkhaw huham le Pathian-ih sinak tiang hman theihthiam an si. Curuangah puhmawh ding an nei lo.\n21 Pathian thei na cingin, amah cu Pathian vekin an sunlawih lo ih, lungawi thu khal an sim lo ruangah, an khawruahnak cu thulolak menah a cang sawn ih, an thinlung â cu thim ih khat ah a cang. 22 Kan fim tiah an tiaw nân, mi-â ah an cang. 23 Cule a ṭawihrál thei lo mi Pathian-ih ropitnak cu a ṭawihrál thei mi minung lem, vâtepawl, ramsapawl le băwkvâkpawl lem ah an thleng.\n24 Curuangah anmah le anmah lakah anmai taksa rori hman ningzakza ih hmang dingin, an thinlung câkhiarnak vekin Pathian in anmah cu bawrhhlawhnak ah a ap hai. 25 Pathian thutak cu thuphan ah an thleng ih, Sersiamtu hnakin sersiam mi thil sawn cu bia le rianin an um. Sersiamtu cu kumkhuain thangṭhatin um seh. Amen.\n26 Cumi ruangah Pathian in annih cu ningzakza hurnak ah a ap hai. Ziangahtile an nunaupawl hman in an nunau sinak a dankēl vekih hmang loin, nunau tidān kalhzawngin an hmang. 27 Cutivek thothoin mipapawl khal in nunau thawi pawlawkdankēl cu an bansan ih, pakhat le pakhat sūpaw thei lo câkhiarnak in an ît-aw. Mipa in mipa dang hnenah ningzakza thilsual an tuah ih, an thilsual tuah ruangih dāntatnak an hmuh ding mi cu an co a si.\n28 Cule an theihnak ah Pathian kaihhnget an duh lo ruangah, Pathian in a se linglet mi lungthin sungah thil mawi lo pawl ti dingin a ap hai. 29 Annih cu dingfellonak, nunau-mipa sualnak, sualralnak, duhhamnak, mi dang parih lungput sia neihnak, iksiknak thawi khahnak, laithahnak, tawhawknak, mi bumnak, mi dang parih thil ṭhalo tuah duhnak pawl hmuahhmuah in an khat. Annih cu hmurkâ tam, 30 mi relsiathmang, Pathian huatu, mipuarthau, mitluangkhâwng, mipawrhaw, thil ṭhalo thar tuahtu, nu le pa thulung lo, 31 theihthiamnak nei lo, rinsantlak lo, suahkeh duhdawtnak nei lo, remawknak duh lo, zahngainak nei lo an si. 32 Cuvek thilpawl a tuahtupawl cu thitlak an si tiih Pathian thuṭhennak dik cu thei cingin, anmah in an tuah lawng si loin, mi dang a tuahtupawl khal an lungkimpi.\nJew-pawl parih Thuṭhennak\n1 Curuangah maw minung, nang mi thu a va ṭhentu zo va si khal awla, puhmawh ding zianghman na nei lo. Ziangahtile mi dang thu na va ṭhen tikah, nang khal cuvek thotho na tuah ve ruangah nangmah le nangmah thiamlo na coawter a si. 2 Asinan cuvek thil a titupawl Pathian in thu a ṭhen tikah, thutak milin thu a ṭhen a si ti kan thei. 3 Maw minung, hivek thil a tuahtupawl thuṭhensaktu, cuvek thilpawl tuah ve na cingin, Pathian in thu a ṭhen tikah ka luat ding tiah na ruat maw si? 4 Asilole Pathian ṭhatnak cun lungthlengnak ah a lo hruai ti thei loin, a ṭhatnak, mi a zāwi theinak le a thinsaunak lenziapawl tla ziang siarloin maw na um?\n5 Pathian thinlingnak ni le a thuṭhennak dik a lăngter ding ni ah na luhlulnak le na thinlung na thlenglonak zulhin, nangmai hrangah thinlingnak na khawlkhawm rero a si. 6 Anih cun mi tin an ṭuan mi vek cio in a rūl ding. 7 Thinsau zetih hnaṭuan ṭha tuah ṭenṭotu le thangṭhatnak le upatnak le ṭawihrál thei lo mi a hawltu cu, Pathian in an hnenah kumkhaw nunnak a pe ding. 8 Asinan mai ṭānghma lawng sial, thutak thlun lo ih, dingfellonak a thluntupawl hnenah, Pathian in aithawknak le thinlingnak a pe ding. 9 Thil ṭhalo a tuah vivo tu mi kip parah harsatnak le ānhainak a thleng ding. Jew-mi parah a thleng hmaisa ding ih, Grikmi par khalah a thleng ding. 10 Asinan thangṭhatnak le upatnak le hnangamdaihnak cu thil ṭha a tuahtu mi kip hnenah a thleng ding. Jew-mi hnenah a thleng hmaisa ding ih, cuṭhehin Grikmi hnen khalah a thleng ding. 11 Ziangahtile Pathian in mi thleidăn a nei lo.\n12 Curuangah Dān tel loih thilsual a tuahtupawl hmuahhmuah cu Dān tel loin an hlorál ding ih, Dān hnuaiih thilsual a tuahtupawl hmuahhmuah cu Dān hmangih thuṭhen an si ding. 13 Ziangahtile a theih men lawngih Dān a theitupawl cu, Pathian mithmuhah midingfel an si lo, cuhnakin cuih Dān a thluntupawl cu thiam coter an si sawn ding. 14 Ziangahtile Dān nei lo tu Zentelpawl in an pianphung sinak in Dān ih a ngĕn mi an tuah tikah, cumi cu anmai hrangah dān a si. 15 Cuih minungpawl cun Pathian in an thinlung ah Dān ih thil ti a ngan cia zo ti an langter. Cucu an sia le ṭha theihnak khalin a theihpi a si. An ruahnak cun anmah a mawhthluk thūl, a hum thūl. 16 Jesu Khrih hmangin Pathian in minungpawlih tuahthup mipawl cu thuṭhen ni ah ka thuthangṭha milin thu a ṭhen ding.\nMosi Dān le Thuṭhennak\n17 Ngai hnik, nang cu Jew-mi tiih kawh na si. Dān parah na ṭhumaw ih, Pathian ah na tluangkhâwng. 18 Cule Pathian duh zawng na thei ih, Dān ihsin an lo zirh zo ruangah thil ṭha zetpawl cu na pawm. 19 Cule mitcaw hruaitu ah, thim lakih umpawlih tleu ah, 20 mi-âpawl nun zirhtu ah, nausenpawl zirhtu ah, Dān ah theihnak le thutak nei ih na rintawkawk asile, 21 nang mi dang zirhtu, nangmah le nangmah na zirhaw lo maw si? Fifir lo dingih simtu, nangmah in na ru ding maw? 22 «Uire hlah,» tiih titu, nangmah riangri na uire maw? Nang milempawl fihtu, milem temple-pawl ih thil an ret mipawl na suam maw? 23 Nang, Dān thu ih tluangkhâwngtu, Dān na pahbălnak in Pathian ziang na siar lo a si lo maw? 24 Ziangahtile,\n«Nangmah ruangah Pathian hmin cu Zentelpawl lakah thangsiat a si,»\n25 Ziangahtile Dān na thlun a si ahcun, serh zim tannak hi a hlawk taktak ko. Asinan Dānpahbăltu na si ahcun, na serh zim tannak cu serh zim tan lo vekah a cang. 26 Curuangah serh zim tan lo mi pa in Dān ih a ngĕn mi dingfelnakpawl a thlun asile, a serh zim tanlonak cu serh zim tan ah pawmsak a si lo ding maw? 27 Cule nannih ngan mi Dān neitu le serh zim tan mi hman, dānpahbăltu nan si ahcun, taksa dān ih serh zim tan lo mi pa in Dān a thlun famkim a si ahcun, thu a lo ṭhen lo ding maw?\n28 Ziangah cutin ka ti tile, a leng lamih Jew-mi cu, Jew-mi taktak a si lo ih, leng lam titsa men serh zim tannak khal serh zim tannak taktak a si lo. 29 Asinan sung lamih Jew a si mi cu Jew-mi taktak a si. Serh zim tannak taktak cu thinlung serh zim tannak hi a si. Cumi cu Thlarau in a si ih, Dān thu ngan mi in a si lo. Anih cu milaipawl ih an thangṭhat mi si loin, Pathian ih lăwm mi a si sawn.\n1 Cuti asile Jew-mi in ziang hlawknak a nei? Asilole serh zim tannak in teh ziang ṭhathnemnak a nei? 2 A ṭhathnemnak phun tampi a um! A hmaisabikah Pathian kamsuakthupawl kilter an si ruangah a si. 3 Ziangahtile mi hrekkhat in an zum lo ah teh ziang a cang ding? An zumlonak cun Pathian rinumnak cu ṭhahnem lo ah a cangter ding maw? 4 Cangter lamlam hlah! Pathian cu midik si-aw sehla, mi kip hi thuphan per si sawn hai seh.\n«Na kamsuakthupawl ah nang cu thiam na co thei ding ih,\nThuṭhen na si tikah na neh hai ding a si,»\n5 Asinan kan dingfellonak in Pathian dingfelnak a lăngter a si ahcun, ziangso kan sim ding? Pathian in a thinlingnak kan parih a thlenter tikah, anih cu midik lo a si ding maw? Minung ṭawng vekin ka ṭawng a si. 6 Si lamlam hlah! Cutin rak si ta hnik sehla, ziangtin Pathian in leitlun mi thu a ṭhen ding?\n7 Ziangahtile thuphan ka pernak in Pathian-ih thutak cu a cakter sinsin ih, thangṭhat a co sinsin asile, ziangahso kei cu Pathian in misual vekih thu i ṭhen? 8 Ziangahso, «Thil ṭha a suah theinak dingah thil ṭhalo kan tuah pei?» tiah kan ti men lo. Mi hrekkhat in cutivekin an ṭawng a si tiah thuphan in puh. Cuvek mipawl thiamlo an co cu thildik a si.\nMi hmuahhmuah in Sual an Tuah Ṭheh\n9 Cuti asile ziangtin? Kannih Jew-pawl hi annih hnakin kan cungnung cuang maw? Cungnung cuang lamlam hlah! Ziangahtile Jew-pawl le Grikpawl zaten sual hnuaiah an um thluh tiah kan rak puh.\n10 «Midingfel zohman an um lo, an um lo, pakhat te hman an um lo;\n11 Thu heithiam zohman an um lo,\nPathian hawltu zohman an um lo.\n12 An zaten an rak pial ṭheh,\nHmunkhatah miṭhahnem lo ah an cang.\nThil ṭha tuahtu zohman an um lo, an um lo, pakhat hman.\n13 An dang cu a áwngaw mi thlān vek a si,\nAn lei in mi bumnak an ṭawng;\nAn hmur hnuaiah rulngân tûr a um.\n14 An kâ cu camsiatnak le siatkhâtnak ṭawngkam in a khat.\n15 Thisen suah dingah an ke a rang zet,\n16 An lamzin ah siatralnak le vanduainak a um;\n17 Cule daihnak lamzin an thei lo.\n18 An mit ah Pathian ṭihzahnak a um lo,»\n19 Cun kâ hmuahhmuah an cip ih, leitlun mi hmuahhmuah Pathian hmaiih mawh nei an sizia a lăng theinak dingah, Dān ih a sim mi kip cu Dān hnuaiih um mipawl hnenah a sim a si ti kan thei. 20 Curuangah zohman Dān thil tipawl parah ṭhumawin, Pathian mithmuhah thiamco an um lo ding, ziangahtile Dān ruangin sual theih famkimnak a um a si.\nZumnak thawngih Pathian Dingfelnak\n21 Asinan Dān tel loin Pathian in a dingfelnak cu a phuanglang zo. Cucu Dān thupawl le Profetpawl ih ngan mi thupawl in an theihpi. 22 Pathian hnen ihsin a dingfelnak cu Jesu Khrih zumnak in mi hmuahhmuah hnenah le mi hmuahhmuah parah a ra. Ziangahtile Pathian hmaiah danglamnak zianghman a um lo. 23 Ziangahtile mi hmuahhmuah in sual an rak tuah ih, Pathian ropitnak an thleng bān lo. 24 Pathian in annih cu a zangfahnak in Khrih Jesu ih um mi tlennak hmangin a lakin thiam a coter hai. 25 Pathian in Jesu Khrih cu Pathian dingfelnak lăngternak ah, zumnak thawngin a thisen hmangin tlăwnlungawithawinak ah a langter, ziangruangahtile Pathian thinsaunak in tuih hlanih tuah mi sualpawl cu a lan ta a si. 26 Pathian cu midik le Jesu parih zumnak ṭhumtupawl thiam cotertu a si theinak dingah, tuih cān ah amai dingfelnak langter dingah a si.\n27 Cuti asile ziangtin mi a tluangkhâwng thei ding? Tluangkhawnnak ding lamzin a um lo. Ziang dān in so a dawnkham? A ṭuannak in maw? Si lamlam hlah, zumnak dān in a dawnkham sawn a si. 28 Curuangah Dān thil ti tel loin, minung cu zumnak in Pathian in thiam a coter ti hi kan thunetnak a si. 29 Asilole Pathian cu Jew-pawl hrang lawngih Pathian a si maw? Zentelpawlih Pathian khal a si ve lo maw? Si e, Zentelpawlih Pathian khal a si ve. 30 Ziangahtile serh zim tanpawl cu zumnak in le serh zim tan lo pawl khal zumnak ih thiam cotertu Pathian pakhat a um. 31 Cuti asile zumnak thawngin Dān cu zianghmanlo ah kan canter tinak maw si? Si lamlam hlah! Cuhnakin Dān cu kan hngetter sawn a si.\nAbraham cu Zumnak in Thiam a Co\n1 Cuti asile taksa dān ih kan pa Abraham thu ah ziang kan sim ding? Ziang a hmu? 2 Ziangahtile Abraham cu a ṭuannak in thiam coter asile, Abraham in tluangkhawn ding a nei tinak a si ding, asinan Pathian hmaiah cun a nei lo. 3 Cathianghlim in ziangtin a ti? «Abraham in Pathian a zum ih, cumi cu a hrangah dingfelnak ih siarsak a si,» tiah a ti.\n4 Cun mi pakhat in hna a ṭuan tikah, a ṭuan man cu zangfah thilpek tiin siarsak a si lo, leiba ih ruah a si sawn. 5 Asinan hna ṭuan loin, Pathian ngaihsak lo thiam cotertu Pathian zum sawntu hrangah cun a zumnak cu dingfelnak ah siarsak a si. 6 Cuvekin David khal in ṭuannak tel loih, Pathian in midingfel ih a siar mi pa mithlawsuak a sinak cu hitin a sim,\n7 «Pathian in dān loih an thil tipawl a ngaidam mipawl le,\nAn sualpawl a khuhsak mi cu mithlawsuak an si.\n8 Sual na cingin sual loih Bawipa ih a puh mi pa cu mithlawsuak a si,»\n9 Hi mithlawsuak sinak cu serh zim tan mipawl hrang lawngah a si maw, asilole serh zim tan lo mipawl hrang khalah a si maw? Ziangahtile zumnak cu Abraham hrangah dingfelnak ah siarsak a si. 10 Ziang tikah cumi cu siarsak a si? Serh zim a tan hnuah maw, serh zim a tan hlanah? Serh zim a tan hnuah si loin, serh zim a tan hlanah a si sawn. 11 Cule Abraham cun serh zim tan hminsinnak a co ih, cumi cu serh zim tan a si hlanih a neih mi zumnak ih dingfelnak tacik a si. Cutin anih cu zumtu hmuahhmuah, serh zim tan lo mipawl hmanih pa a si theinak dingah le dingfelnak cu an hrang khalih siarsak an si theinak ding hrangah a si. 12 Cule serh zim tan mipawl lawngih serh zim tan papi si loin, serh zim tan an si hlanih kan pa Abraham in a neih mi zumnak keneh a zawhtupawlih pa khal a si.\nAbraham-ih Thiamconak cu Mosi Dān Thlunnak in a Si Lo\n13 Ziangahtile leitlun ro cotu ding tiih thutiamkam cu Abraham le a cithlah in Dān thawngin si loin, zumnak ih an co mi dingfelnak thawngin an ngah sawn a si. 14 Ziangahtile Dān thu ih nungpawl kha ro cotu rak si hai hnik sehla, zumnak cu thulolak men a si ding ih, thutiamkam khal santlailo ah a cang ding, 15 ziangruangahtile Dān cun Pathian thinlingnak a suah. Ziangahtile Dān a umlonak hmun ah dānpahbălnak a um lo.\n16 Curuangah thutiamkam cu zangfahnak ruangin a si theinak dingah, zumnak parih ṭhumaw a si; cutin thutiamkam cu Abraham-ih cithlah hmuahhmuah, Dān parih ṭhumawpawl hnen lawngah si loin, kan zate pa a si mi Abraham-ih zumnak parih ṭhumawpawl hnen khalah a fiang thei ding. 17 «Miphun tampi pa ah ka lo tuah zo,» tiih ngan vek khan, Abraham cu mithipawl nunnak petu le thil um lo um vekih reltu a zum mi Pathian hmaiah anih cu kan pa a si. 18 «Na cithlahpawl cu khi zât khi an si ding,» tiih rak sim cia mi vekin, miphun tampi ih pa a can theinak dingah, ruahsan ding a neih lo laiah, Abraham cun ruahsannak thawn a zum.\n19 Cule a taksa a thi a si ti le amah cu kum 100 a si zo ih, Sarah-ih sūl khal a thi a si ti thei na cingin a zumnak a derdai cuang riai lo. 20 Anih cu zumnak tlasamin Pathian-ih thutiamkam cu a ringhlel lo, cuhnakin zumnak ah a cak ih Pathian a thangṭhat sawn. 21 Cule Pathian in a tiamkam zo mi cu a tuahsuak thei a si ti a theifiang. 22 Curuangah «cumi cu a hrangah dingfelnak ah siarsak a si.»\n23 «Cumi cu a hrangah siarsak a si,» tiih ngan mi hi Abraham hrang lawngah a si lo, 24 kan hrang khalah a si. Mithi lak ihsin kan Bawipa Jesu a thotertu Pathian kan zum asile, kan zumnak cu dingfelnak ah in siarsak ding. 25 Kan mawhsualnak ruangah anih cu hlăn a si ih, thiam kan conak dingah thawhter a si.\n1 Zumnak in thiam coter kan si zo ruangah, kan Bawipa Jesu Khrih thawngin Pathian thawn remawknak kan nei. 2 Amai zarah zumnak in cuih zangfahnak sungih luhnak lamzin khal kan nei. Cuih zangfahnak ah cun kan ding ih, Pathian ropitnak ruahsanin lungawiaipuangin kan um. 3 Cule cumi lawng si loin, harsatnak kan neih tik khalah, cumi ah cun kan ai a puang a si. A săn cu harsatnak in tuarfainak a suakter ti kan thei. 4 Cule tuarfainak cun tawntehnak a suakter ih tawntehnak cun ruahsannak a suakter. 5 Cun ruahsannak cun kan ning in zakter lo, ziangruangahtile Pathian in kan hnenih in pek mi Thlarau Thianghlim hmangin kan thinlung ah a duhdawtnak a burh zo.\n6 Ziangahtile cahnak nei lo kan si laiah, a cān teah Khrih cu Pathian ngaihsak lo pawl hrangah a thi. 7 Ziangahtile midingfel hrangih mi pakhat thih ding cu thil vâng zet a si; miṭha hrangah cun mi zo tal si maw an thi ngam khal a si thei. 8 Asinan Pathian in in duhdawtzia cu hitin a langter, misual kan si laiah Khrih cu kan hrangah a thi.\n9 Cuihhleiah atu ah Khrih thisen thawngin thiam coter kan si zo ruangah, amah thawngin Pathian thinlingnak ihsin run kan si ding. 10 Ziangahtile a doral kan si lai hmanih, a Fapa thihnak in Pathian thawi kan remawk zo a si ahcun, remaw zo kan si hnuah cun, a Fapaih nunnak in in rundam sinsin ding. 11 Cule cuti lawng si loin, kan Bawipa Jesu Khrih thawngin Pathian hnen khalah lungawiaipuangin kan um, atu ah Jesu Khrih thawngin remawknak kan co zo.\nAdam ah Thihnak, Khrih ah Nunnak\n12 Curuangah mi pakhat ruangin leitlun ah sual a lut ih, cuih sual ruangah leitlun ah thihnak a luh vekin, thihnak in mi hmuahhmuah a fángsuak, ziangruangahtile mi hmuahhmuah cu an sual thluh zo. 13 Ziangahtile Dān a thlen hlanah leitlun ah sual a um zo, asinan Dān a um lo laiah, sual cu sual ih siar a rak si lo. 14 Sihmansehla Adam ihsin Mosi tiang Adam-ih dānpahbăl mi vek sual a tuah lo tupawl par khalah thihnak in a uk. Adam cu a ra ding mi pa hmuhsaknak a si.\n15 Asinan alakih thilpek cu Adam-ih mawhsualnak vek a si lo. Ziangahtile mi pakhat ih mawhsualnak ruangah mi tampi an thih a si ahcun, Pathian zangfahnak le mi pakhat, Jesu Khrih thawngih a ra mi zangfah thilpek ruangah cun mi tampi hnenah a luangliam sinsin ding. 16 Cule cuih alakih thilpek cu mi pakhat sualnak ruangih thil ra thleng mi vek a si lo. Ziangahtile thuṭhennak cu mi pakhat sualnak ruangah thiamlo mi coter dingah a thleng. Asinan thilsual tuahnak tampi ruangih alakih thilpek cun thiamconak a thlĕn a si. 17 Ziangahtile mi pakhat ih mawhsualnak ruangah, cuih mi pakhat ruangah thihnak in a uk asile, a luangliam mi zangfahnak le dingfelnak thilpek cotupawl in nunnak ah mi pakhat, Jesu Khrih thawngin an uk sinsin ding.\n18 Curuangah mawhsualnak pakhat ruangah mi hmuahhmuah hnenah thiamloconak a thleng. Cuvek thothoin, dingfelnak thil ti pakhat in mi hmuahhmuah hnenah nunnak ngah theinak thiamconak a thlĕn a si. 19 Ziangahtile mi pakhat ih thulunlonak ruangah mi tampi cu misual ih canter an si bangin, mi pakhat ih thulunnak thawngin mi tampi cu midingfel ih canter an si ding.\n20 Cuihtlunah mawhsualnak a karh theinak dingah, Dān a ra thleng. Asinan sual a karhnak hmun ah zangfahnak a luangliam sinsin. 21 Cuticun sual cun thihnak ih a rak uk dah bangin, zangfahnak cun Jesu Khrih kan Bawipa thawngin kumkhaw nunnak ah dingfelnak in a uk theinak dingah a si.\nSual ah Thi, Pathian ah Nung\n1 Cuti asile ziang kan sim ding? Zangfahnak a karhsinnak dingah, sual ah kan umpeh vivo ding maw? 2 Umpeh lamlam hlah! Kannih sual ih thi zo, ziangtin sual ah kan nung vivo thei ding? 3 Asilole kannih Khrih Jesu ih baptisma a cotupawl hmuahhmuah hi a thihnak ah baptisma kan co a si ti nan thei lo maw? 4 Curuangah Khrih cu mithi lak ihsin paih ropitnak hmangih thawhter a si vekin, kannih khal nun thar ih kan nun theinak dingah, baptisma hmangin Khrih zawngah thihnak ah phum kan si.\n5 Ziangahtile a thihnak băngnak neiin hmunkhatah zăwmawkter zo kan si ahcun, a thawhsalnak băngnak nei khalin hmunkhatah zăwmawkter kan si ding. 6 Sual taksa cu zianghman ti thei loih a umnak dingah, cutin sual rawng kan bawl nawn lonak dingah, kan minung hlun cu Khrih zawngah khĕnbet a si zo ti mi hi kan thei. 7 Ziangahtile a thi zo mi cu sual ihsin a luat zo a si. 8 Khrih zawngih kan thih zo asile, amah zawngah kan nung ve ding ti kan zum. 9 Khrih cu mithi lak ihsin thawhter a si ih, a thisal nawn lo ding ti kan thei. Thihnak in a parah thu a nei nawn lo. 10 Ziangahtile a thih tikah, sual lamah sankhuk hrangah vei khat a thi; asinan a nun tikah, Pathian lamah a nung a si.\n11 Cutivek thothoin, nannih khal sual lamah thi taktak ah ruat aw uh, asinan Khrih Jesu kan Bawipa ah cun Pathian lamah nung ah ruat aw uh.\n12 Curuangah nan tisa câkhiarnak thlun dingin, a thi thei mi nan taksa parah sual in lo uk hlah seh. 13 Cule nan taksa pêngpawl cu dingfellonak hmanrua vekin, sual hnenah pe hlah uh, cuhnakin mithi lak ihsi nungsal vekin, Pathian hnenah pe aw sawn uhla, nan taksa pêngpawl cu dingfelnak hmanrua vekin Pathian hnenah pe uh. 14 Ziangahtile nannih cu Dān hnuaiih um nan si lo ih, zangfahnak hnuaiih um nan si sawn ruangah, sual in nan parah thu a nei nawn lo ding.\nDingfelnak Sál Ah\n15 Cuti asile ziangtin? Kannih cu Dān hnuaiah um loin zangfahnak hnuaiih kan um ruangah, sual kan tuah ding maw? Tuah lamlam hlah! 16 Mi pakhat khat hnenah sál vekin a thu lung dingih nan pekawk asile, a thu nan lun mi paih sál nan si ti nan thei lo maw? Cuti asile, nannih cu thihnak ih mi hruaitu sualih sál asilole dingfelnak ih mi hruaitu thulunnakih sál nan si. 17 A hlanah cun nannih cu sualih sál nan rak si. Sikhalsehla nan hnenih pek mi zirhnak nan thinlung in nan lun ruangah, Pathian hnenah lungawi thu ka sim a si. 18 Cule sual ihsin luatter nan si zo ruangah, nannih cu dingfelnakih sál ah nan cang.\n19 Nan taksa a cah lo ruangah minung dān in thu ka sim a si. Nan taksa pêngpawl cu a bawrhhlawh mi thil lamah le dān loih nunnak lamah sál vekin nan rak pe. Cuih dān loih nunnak cun dān loih nun sinsinnak ah a hruai. Cuvekin atu ah nan taksa pêngpawl cu thianhlimnak ih hruaitu dingfelnak sál vekin pe uh. 20 Ziangahtile nannih cu sualih sál nan si laiah, dingfelnak in a lo uk lo. 21 Atu ih nan zahpi mi thilpawl in khaih cān ah ziang hlawknak so a lo pek? Ziangahtile cuih thilpawlih cemnetnak cu thihnak a si. 22 Asinan atu ah cun sual ihsin luatter nan si zo ih, Pathian sál ah nan cang zo. Thianhlimnak le a netnakih kumkhaw nunnak ih hruaitu rah nan nei. 23 Ziangahtile sualih hlawhman cu thihnak a si, asinan Pathian thilpek bélte cu Khrih Jesu kan Bawipa thawngin kumkhaw nunnak a si.\nMosi Dān lamih Thi, Pathian lamih Nung\n1 Dān a theitu nanmah hnenah ka lo sim a si, unaulenuh, Dān cun mi pakhat parah a nunsung lawng a uk ti nan thei lo maw? 2 Ziangahtile pasal nei mi nunau cu a pasal a nunsung lawng Dān in a pasal parah a ṭemṭawn a si. Asinan a pasal a thih ah cun a pasalih Dān ihsin anih cu a luat. 3 A pasal a nun laiah cu nu cu mipa dang thawi an neihawk asile, cu nu cu uire tiah an ti ding; asinan a pasal a thih a si ahcun, cu nu cu cuih Dān ihsin a luat ih, mi dang thawi an neihawk a si hmanah uire a si lo.\n4 Curuangah ka u le ka nau tla, Pathian lamih rah kan rah theinak dingah, mi dang, mithi lak ihsin thawhter mi ih ṭhit mi nan si theinak dingah nannih khal Khrih-ih taksaruangpum thawngin Dān lamah mithi ah nan cang. 5 Ziangahtile tisa ih kan um laiah, Dān in a cawkthawh mi câkhiarnak cak zet cun kan taksa pêngpawl ah thihnak suah dingin hna a ṭuan. 6 Asinan Dān thu ngan mi lamzin hlun in si loin, Thlarau lamzin thar in Pathian kan rĕn theinak dingah, atu ah cun in kaitangtu lakah thi zo in, Dān ihsin runsuah kan si zo.\nSual thawi Buanawknak\n7 Cuti asile ziang kan sim ding? Dān cu sual a si maw? Si lamlam hlah! Cuhnakin Dān ihsi lo cun sual cu ziang a si ti ka thei lo ding. Ziangahtile Dān cun, «Mi thil na daw lo pei,» ti lo sehla, mi thil dawt cu sual a si ti ka thei lo ding. 8 Asinan sual cun thupek cu remcângah lain, keimah ah câkhiarnak phunphun a umter. Ziangahtile Dān um lo cun sual cu a thi a si. 9 Vei khat laiah Dān tel loin ka rak nung dah, asinan thupek a ra thlen tikah, sual cu a nungsal ih, kei cu ka thi. 10 Cule nunnak thlĕntu ding thupek cun ka hnenah thihnak a thlĕn ti ka hmusuak. 11 Ziangahtile sual cun thupek cu remcângah lain i bum ih, thupek hmangin i that. 12 Curuangah Dān cu a thianghlim ih, thupek khal a thianghlim, a dingfel ih ṭhat khal a ṭha.\nMizia Pahnih thawi Buanawknak\n13 Cuti asile thil ṭha cu ka parah thihnak ah a cang maw si? Cang lamlam hlah! Cuhnakin sual cu sual a sizia a lăngnak dingah sual cun thil ṭha hmangin keimah ah thihnak a suahter riangri, cutin thupek hmangin cuih sual cu sual sinsinih a lăng theinak dingah sual cun keimah ah thihnak in a ṭuan a si. 14 Ziangahtile atu ah Dān cu thlarau lam thil a si ti kan thei, asinan kei cu sual hnuaiih zuar mi tisa mi ka si. 15 Ziangahtile ka thil tuah mi hi ka theithiam lo. Ziangahtile tuah ding ka duh mi ka tuah lo ih, ka huat mi ka tuah sawn riangri. 16 Cutiih tuah ding ka duh lo mi ka tuah asile, Dān cu a ṭha a si tiah ka lungkimpi tinak a si. 17 Asinan atu ah, cumi a tuahtu cu keimah ka si nawn lo, ka sungih cêng sual a si sawn. 18 Ziangahtile ka sungah thil ṭha zianghman a cêng lo ti ka thei, cumi cu ka tisa ah ka tinak a si. Ziangahtile thil ṭha tuah duhnak cu keimah ah a um, asinan cumi tuahsuak theinak lamzin ka hmu thei lo. 19 Ziangahtile thil ṭha tuah ka duh mipawl ka tuah lo ih, tuah ding ka duh lo mi thil ṭhalo pawl ka tuah sawn ṭheu a si. 20 Atu ah tuah dingih ka duh lo mi ka tuah asile, cumi a tuahtu cu keimah ka si nawn lo, ka sungih cêng sual a si sawn.\n21 Curuangah thil ṭha tuah ka duh tikah, thil ṭhalo ka hnenah a um ti mi dān hin keimah ah hna a ṭuan ti ka hmusuak. 22 Ziangahtile ka sung lam minung cu Pathian Dān ah a lung a awi zet. 23 Asinan ka lungthin dān dokalhtu ka taksa pêng ah dān dang ka hmu, cumi cun ka taksa pêngpawl ih ṭuantu sual dānih sál ah i hruai. 24 Aw ka dinhmun hi a va harsa lawmmam ve! Hi thihnak taksaruangpum ihsin zo in so i runsuak ding? 25 Jesu Khrih kan Bawipa thawngin Pathian hnenah lungawi thu ka sim a si! Curuangah keimah rori cun ka lungthin thawn Pathian Dān ka rian, asinan ka taksa cun sual dān a rian a si.\nThlarau thawngih Nunnak\n1 Curuangah atu ah cun tisa duhzawngih nung loin, Thlarau duh zawng sawnih a nungtu, Khrih Jesu ih a um mipawl hrangah cun thiamloconak a um nawn lo. 2 Ziangahtile Khrih Jesu thawngin Khrih Jesu ah nunnak Thlarau dān cun sual le thihnak dān ihsin i luatter zo. 3 Ziangahtile tisa ruangah Dān cu a cak lo ih tisa in a tuah thei lo mi cu Pathian in amai Fapa rori misual piankengin sual hrangih raithawinak ah a run thlah ih, taksaruangpum ah sual cu thiamlo a coter. 4 Tisa duhzawngih nung loin, Thlarau duh zawng sawnih a nungtu kanmah ah Dān ih ngĕn mi dingfelnak a famkim theinak dingah a si.\n5 Ziangahtile tisa duhzawngih a nungtupawl cun tisa lam thilpawl an ruat, asinan Thlarau duhzawngih a nungtupawl cun thlarau lam thilpawl an ruat. 6 Ziangahtile tisa lamzin ruah cu thihnak a si, asinan thlarau lamzin ruah cu nunnak le hnangamdaihnak a si. 7 Ziangruangahtile tisa lamzin ruah cu Pathian doral sinak a si. Ziangahtile tisa cu Pathian Dān ah a tlulut lo ih, a tlulut thei lo taktak. 8 Curuangah tisa ih umpawl cun Pathian lung an hmuiter thei lo.\n9 Asinan nannih cu tisa ih um nan si lo, Pathian Thlarau nanmah ih a cēn asile nannih cu Thlarau ah nan um a si. Asinan zokhal Khrih Thlarau nei lo tu cu Khrih-ih ta a si lo. 10 Cule Khrih cu nan sungih a um asile, sual ruangah taksa cu a thi. Asinan dingfelnak ruangah Thlarau cu nunnak a si. 11 Asinan mithi lak ihsin Jesu a thotertu Pathian Thlarau nan sungih a cēn asile, mithi lak ihsin Khrih a thotertu in nan sungih cêng a Thlarau thawngin a thi thei mi nan taksa cu nunnak a pe ve ding.\n12 Curuangah u le nau tla, leiba kan nei, asinan tisa duhzawngih nung dingin tisa ah cun a si lo. 13 Ziangahtile tisa duhzawngih nan nun asile, nan thi ding. Asinan Thlarau in cuih taksa thil tipawl nan thah asile, nan nung ding. 14 Ziangahtile Pathian Thlarau ih a hruai mipawl hmuahhmuah cu Pathian fāte an si. 15 Ṭih ih um dingin sál ih lo tāngsaltertu ding Thlarau nan co lo ih, fa sinak Thlarau nan co sawn a si. Cuih Thlarau in, «Abba, ka Pa,» tiin kan ausuak. 16 Pathian fāte kan si ti cu Thlarau rori in kan thlarau a theihfiangter. 17 Cule fa kan si ruangah, ro cotu khal kan si ih, Pathian ro cotu le Khrih ro copitu kan si. Amah zawngih kan tuar taktak asile, sunlawihtlang khal kan si ding.\nTuarnak ihsin Ropitnak Ah\n18 Ziangahtile tuih cān ih kan tuarnakpawl hi kan hnenih phuanlăng leh ding mi ropitnak thaw cun tahṭhim tlakah ka ruat lo. 19 Ziangahtile Pathian falepawl lăng lehnak ding cu sersiam mipawl in beiseinak dik thawn hlawptlo zetin an hngak a si. 20 Ziangahtile sersiam mipawl cu zianghmanlo hnuaiih ret an si. Anmai duh ruangah si loin, a umtertu in ruahsannak thawn a umter a si sawn. 21 Ziangruangahtile sersiam mipawl rori khal ṭawihralnak sál ihsin luatter an si ding ih, Pathian fātepawl zalĕnnak ropi sungah luhter an si ding.\n22 Ziangahtile sersiam mi hmuahhmuah cu atu tiangin hrûm le fahrinnat tuar vekin an umtlang a si ti kan thei. 23 Culawng si loin, rah hmaisabik a si mi Thlarau a neitu kanmah rori khal kan sung lam ihsin fa sinak a si mi, kan taksaruangpum tlennak cu hlawptlo zetih hngakin kan hrûm rero. 24 Ziangahtile kannih cu ruahsannak ah rundam kan si. Asinan hmuh thei mi ruahsan cu ruahsannak a si lo. Ziangahtile zo in so a hmuh mi thil cu a ruahsan nawn ding? 25 Asinan kan hmuh lo mi kan ruahsan asile, hlawptlo zetin thinsaunak thawn kan hngak ṭenṭo ṭheu.\n26 Cuvek thothoin Thlarau cun kan ṭawnṭaihnakpawl ah in bawm. Ziangahtile ziang hrangah thla kan cam ding ti kan thei lo, asinan Thlarau rori cun ṭawngkam ih sim theih lo khawpih hrûmin in ngensak. 27 Thinlung cektu cun Thlarau-ih lungthin khal a thei, ziangruangahtile Thlarau cun Pathian duhzawngin mithiangpawl hrangah a ngensak.\n28 Cule Pathian a duhdawtu, amai tumtah mi vekih a kawh mipawl hrangah thil ziangkim hin an ṭhatnak dingah an ṭuantlangkhawm a si ti kan thei. 29 Ziangahtile Pathian in a theih cia mipawl cu a Fapa băngnak ih thlengaw dingah a ruat cia hai, cutin Fapa cu unau tampi lakah fatir a si thei ding a si. 30 Cuihhleiah Pathian in a ruah cia mipawl cu a ko hai fawn; a kawh mipawl cu thiam a coter hai ih, thiam a coter mipawl cu a sunlawih hai fawn.\n31 Cuti asile hi thilpawl thuhla ah ziang kan sim ding? Pathian kan lamih a ṭan ah cun, zo in so in do thei ding? 32 Amai Fapa rori hman ui loin, kan zate hrangih petu cun, thil hmuahhmuah khal a Fapa zawngah a lakin in pe cih loin a um ding maw? 33 Pathian ih hril zo mi cu zo in so sual a puh ding? Thiam a cotertu cu Pathian a si. 34 Thiamlo mi cotertu cu zo a si? A thi tu cu Khrih a si, cuihhleiah anih cu mithi lak ihsin thawhter a si ih, Pathian vawrh lam rori ah toin kan hrangih in ngĕnsaktu cu Khrih a si. 35 Khrih duhdawtnak ihsin zo in so in ṭhen ding? Harsatnak in simaw, vansannak in simaw, tiduhdahnak in simaw, mangṭam in simaw, taklawngnak in simaw, ṭihphannak in simaw, ralnâm in simaw in ṭhen thei ding maw?\n36 «Nangmah ruangah sunnivu thahin kan um;\nKannih cu sathattu hrangih tuu vekih ruah mi kan si,»\n37 Sihmansehla cuih thil hmuahhmuah ah cun in duhdawtu zarah nehtupawl hnakin nehtu kan si. 38 Ziangahtile thihnak in simaw, nunnak khal in simaw, vancungmipawl khal in simaw, uktupawl khal in simaw, huhampawl khal in simaw, tuih cān ih thilpawl khal in simaw, hmai lam cān ih thil um ding mi khal in simaw, 39 thil sâng khalin simaw, thil thûk khalin simaw, sersiam mi ziang thil dang hman in Khrih Jesu kan Bawipa ih um, Pathian duhdawtnak ihsin in ṭhen thei lo ti ka theifiang a si.\nPathian ih Israel a Hrilnak\n1 Khrih ah thutak ka sim a si, thuphan ka sim lo, Thlarau Thianghlim ah ka sia le ṭha theihnak khalin in theihpi ve. 2 Cumi cu ka thinlung ih riahsiatnak nasazet le catbanglo thinnatnak ka neih mi hi a si. 3 Ziangahtile taksa dān ih ka sungkhat a si mi ka unaupawl aiah, keimah rori hi Khrih hnen ihsin ṭhenin, camsiat tiang hman si ningla ka duh. 4 Annih cu Israel-mi an si ih, fa sinak, ropitnak, thukhampawl, Dān peknak, Pathian rawngbawlnak le thutiamkampawl tla anmai ta a si; 5 pupápawl khal anmai ta an si ih, Khrih cu taksa dān ih a sungkua a si mi anmah hnen ihsin a ra. Amah cu ziang hmuahhmuah tlunih Pathian a si, kumkhuain amah cu thangṭhat si ko seh. Amen.\n6 Asinan Pathian kamsuakthu a hlawhsam tinak a si lo. Ziangahtile Israel-ih tesinfa hmuahhmuah Israel diktak an si thluh lo. 7 Cuvek thothoin Abraham cithlah an si ruang khalah Abraham fāte ngaingai an si thluh cuang lo. «Isak ah na cithlah tiih kawh a si ding,» ti a si sawn.\n8 Cucu, taksa dān ih fātepawl cu Pathian fāte an si lo ih, tiamkam fātepawl cu cithlah ih pawm an si sawn tinak a si. 9 Ziangahtile, «Himi bikhiah mi cān ah ka rasal ding ih, Sarah in fapa a hring ding,» ti hi thutiamkam kamsuakthu cu a si.\n10 Cule culawng si loin, Rebeka khal in mi pakhat, kan pa Isak hnenin fa a vun tikah, 11 fa a hrin hlan, a falepawl in a sia le a ṭha zianghman an tuah hlanah, hrilnak thu ih Pathian thil tum a hngeh theinak dingah, Pathian in cutin a tuah. Cucu thil ti parih ṭhumaw si loin, a kotu parih ṭhumaw a si sawn. 12 Rebeka hnenah, «A upadeuh in nautadeuh a rian ding,» tiih sim a si.\n13 Cumi cu,\n«Jakob cu ka duhdawt, asinan Esau cu ka hua,»\n14 Cuti asile ziang kan sim ding? Pathian cu a dingfel lo maw si? Si lamlam hlah! 15 Ziangahtile Pathian in Mosi hnenah, «Zahngai ka duh mi parah zah ka ngai ding ih, lainat ka duh mi parah ka laina ding,» tiah a ti.\n16 Cuti a si ruangah a duhtu le a tlân rero tu milai hnen ihsin a si lo ih, zahngainak a hmuhtu Pathian hnen ihsin a si sawn. 17 Ziangahtile Cathianghlim in Faro hnenah, «Leitlun pumpuluk ah ka hmin aupi a si theinak dingah le nangmah ah ka huham ka lăngter theinak dingah, cuih tumtahnak rori hrangah nang cu ka lo tungding a si,» tiah a ti.\n18 Curuangah Pathian cun zahngai a duh mi parah zahngainak a nei ih, thinlung hahter a duh mi parah a hakter.\n19 Nang in ka hnenah, «Cuti asile ziangahso Pathian in mawhsualnak a hawl hrih? Zo in a duhnak cu a dokalh?» tiah thu i sut ding maw? 20 Asinan thungaiten, maw nang milai! Pathian kalh zawngih let ngamtu nang cu zo na si? Thil tuah mi in a tuahtupa hnenah, «Ziangah hivekin i tuah?» tiah thu a sut ding maw? 21 Beltuahtu in bellei parah thuneihnak a nei a si lo maw? Bellei bangrep ihsin bel pakhat cu sunglawi zetih hman dingah le a dang bel pakhat cu a menmenih hman dingah tuah dingin beltuahtu in bellei parah thuneihnak a nei a si lo maw?\n22 Pathian cun a thinlingnak lăngter le a huham theihter duh khal sehla, thinlingnak a cotu dingpawl parah le an siatnak ding a timlamsak mi thinhengnak belpawl parih thinsaunak nasazet thawi a zāwi hai ah teh, ziang sim ding kan nei? 23 Cule hlan ihsi a rak timtuah hai mi zah a ngai mi belpawl parah a ropitnak lenzia a lăngter theinak dingah a si. 24 Kannih hi a kawh mipawl cu kan si, Jew-pawl lak ihsi lawngin si loin, Zentelpawl lak ihsi khalin in ko a si. 25 Hosea cazual sungah Pathian in,\n«Ka mi a si lo pawl kha, ka mi, tiah ka ko hai ding ih,\nKa duhdawt lo mi nu kha, ka duhdawt mi nu na si, tiah ka ti ding,»\n26 «Cule hitin a si ding, an hnenah,\nNannih cu ka minung nan si lo, tiih a rak tinak hmun ah khan,\nNannih cu a nung mi Pathian fapapawl, tiah kawh an si ding,»\n27 Isaiah khal in Israel thuhla ah,\n«Israel-mipawl cu tipithuanthum kapih vunnel zât in tam hman hai sehla,\nA tāngsŭn lawng rundam an si ding.\n28 Ziangahtile Pathian in hna cu a cemnet tiang a ṭheh ding ih, dingfelnak in a tántâwi ding.\nZiangruangahtile Bawipa in leitlun ah hna cu a tâwiter ding,» tiah a au.\n29 Cucu Isaiah in hlanlai ah, «Ralkap rualpawlih Bawi in kan hnenah cithlah hrekkhat tāngter lo sehla,\nSodom vek kan si zo ding ih, Gomorrah vekin tuah kan si zo ding,»\n30 Cuti asile, ziang kan sim ding? Dingfelnak a dawi lo tu Zentelpawl in dingfelnak an hmungah zo. Cuih dingfelnak cu zumnak parih ṭhumaw a si. 31 Asinan dingfelnak dān a dawitu Israel-mipawl in dingfelnak dān cu an hmungah lo. 32 Ziangruangah so? Ziangruangahtile zumnak parih ṭhumaw mi dingfelnak an dawi ve lo ih, Dān thlunnak parih ṭhumaw mi dingfelnak an dawi sawn ruangah a si. Curuangah cuih bahnak lung ah cun an bah. 33 Cucu,\n«Ngai hnik, Zion ah bahnak lung le tlûknak lungpi ka ret.\nZokhal amah zumtu cu ningzahter a si lo ding,»\n1 U le nau tla, Israel-mipawl hrangih ka thinlung ih a duh zet mi le Pathian hnenih ka thlacam mi cu anmahpawl rundam an si ding hi a si. 2 Ziangahtile Pathian hrangah ṭhahnem an ngaizia cu ka theihpi hai, asinan an ṭhahnemngainak cu theihnak famkim thawi milawin a si lo. 3 Ziangahtile Pathian dingfelnak thei loin, anmai dingfelnak dĭnhngehter an duh tikah, Pathian dingfelnak ah an tlulut lo. 4 Ziangahtile a zumtu pauhpauh dingfelnak an hmuh theinak dingah, Khrih cu Dān cemnetnak a si.\nRundamnak cu Mi hmuahhmuah Hrang\n5 Ziangahtile Mosi cun Dān parih ṭhumaw mi dingfelnak thu ah, «Cuih thilpawl a thluntu cu, cupawl in a nung ding,» tiah a ngan. 6 Asinan zumnak parih ṭhumaw mi dingfelnak cun, «Na thinlung in, ‹Vancung ah zo a kai ding?› ti hlah,» cumi cu tlun lam ihsin Khrih hruaisuk ding tinak a si, 7 asilole, «Na thinlung in, ‹Zo so a thûknak sungah a ṭum ding?› ti fawn hlah,» cumi cu mithi lak ihsin Khrih cu hruaisoh ding tinak a si, tiin a ngan. 8 Sikhalsehla cangan mi in ziang a simbêt? «Kamsuakthu cu na kiangnaite ah a um, na kâ le na thinlung ah a um,» cumi cu kan phuan mi zumnak kamsuakthu hi a si: 9 na kâ in Jesu cu Bawi a si tiah na phuang ih, na thinlung in mithi lak ihsin Pathian in a kaitho ti na zum asile, rundam na si ding. 10 Ziangahtile mi pakhat in a thinlung in a zum ih, cumi cun dingfelnak ah a hruai, cule a kâ in a phuang ih, cumi cun rundamnak a hringsuak. 11 Ziangahtile Cathianghlim in, «Zokhal amah zumtu cu ningzahter a si lo ding,» tiah a ti. 12 Ziangahtile Jew-mi le Grikmi karlakah zianghman danglamnak a um lo, ziangahtile Bawi pakhat cu an zate tlunih Bawi a si, amah kotu hmuahhmuah hnenah a lian a si. 13 Ziangahtile, «Zokhal Bawipaih hmin a kotu cu rundam a si ding.»\n14 Amah an zum lo asile ziangtin amah cu an ko ding? Hna ih a thu an theih lo ah cun ziangtin so amah cu an zum ding? Cule phuangtu um loin ziangtin so hna ih an theih ding? 15 Cule thlah an si lo ah cun ziangtin so an phuan ding?\n«Remnak thuthangṭha a phuangtu le\nLungawiumza thil ṭha thuthang a phuangtu pawlih ke cu ziang tlukin so a mawi!»\n16 Asinan thuthangṭha cu mi hmuahhmuah in an lung lo. Ziangahtile Isaiah in, «Bawipa, zo in so kan thuthan mi a zum?» tiah a ti. 17 Curuangah zumnak cu hna ih theihnak in a ra ih, hna ih theihnak cu Pathian kamsuakthu ihsin a ra.\n18 Asinan kei in, hna in an rak thei lo maw si? tiah ka ti. A si, thei taktak e,\n«An aw cu leilung tlun hmuahhmuah a thangsuak ih,\nAn ṭawngkampawl cu leitlun dĕng tiang a thang,»\n19 Asinan kei in, Israel-mipawl in an theithiam lo maw si? tiah ka ti. A hmaisabikah Mosi in,\n«Miphun si lo mi hmangin iksiknak ka lo neiter ding ih,\nMiphun â hmangin ka lo thinhengter ding,»\n20 Cule Isaiah cun ralṭha zetin,\n«I hawl lo tupawl in in hmu;\nKa thu a zingzăwi lo tupawl hnenah keimah le keimah ka phuanglangaw,»\n21 Asinan Pathian in Israel-mipawl hnenah,\n«Thulung lo le thuelhmangpawl hnenah\nSunvu-in ka kut ka san,»\nIsrael cu Hnawn Lan ta a Si Lo\n1 Asile Pathian in a minungpawl cu a hnáwng maw si? Hnáwng lamlam hlah! Ziangahtile kei khal Israel-mi, Abraham cithlah, Benjamin hnám ka si. 2 Pathian in a rak theih cia mipawl cu a hnáwng lo. Asilole Cathianghlim in Elijah thuhla a sim mi nan thei lo maw? Anih cun Israel-mipawl dokalhin Pathian hnenah a ngen, 3 «Bawipa, na profetpawl an that ih, na biakṭhengpawl an ṭhiatbăl. Keimah lawng ka tāng ih, ka nunnak la dingin an hawl,» tiah a ti. 4 Sikhalsehla Pathian in ziangtin a sawn? «Baal hmaiih khukbil dah lo mi 7000 ka hrangah ka rethim a si,» tiah a ti. 5 Cuvek thothoin tulai khalah Pathian in zangfahnak ih a hril mi a tāngsŭn an um a si. 6 Cule zangfahnak in a si ahcun, cuih hrilnak cu thil ti parih ṭhumaw mi a si nawn lo ding, cuti a si lo ahcun, zangfahnak cu zangfahnak a si nawn lo ding. Asinan thil ti parih ṭhumaw a si ahcun, zangfahnak in a si nawn lo ding; cutin asilole thil ti cu thil ti a si nawn lo ding.\n7 Cuti asile ziangtin? Israel-mipawl in an hawl mi cu an ngah lo. Asinan hril mipawl cun an ngah ih, a tāng mipawlih thinlung cu a hak a si. 8 Cumi cu,\n«Pathian in tuihni tiangin ihhmutnak thlarau,\nHmuh theilonak mit le,\nTheih theilonak hna a pe hai,»\n9 Cule David in,\n«An cabuai cu tháng le miawhnak, tlûknak le\nLehrulhawknak ah cang seh.\n10 An hmuh theilonak dingah an mit thim sehla, an el kûn lan ta seh,»\nIsrael Hnawnnak ih Tumtah Mi\n11 Cuti asile, an tlûk lan tanak dingah an bah maw si? tiah kei in ka ti. Si lamlam hlah! An mawhsualnak ruangah Zentelpawl hnenah rundamnak a thleng sawn ih, cumi cun Israel-mipawl thintăwk ih, iksiknak an neih theinak dingah a si. 12 An mawhsualnak cun leitlun minungpawl hnenah lennak a thlĕn ih, an hlawhsămnak in Zentelpawl hnenah lennak a thlĕn a si ahcun, an famkimnak cun ziangtluk lennak thlĕn sinsin tak pei maw!\n13 Keimah rori cu Zentelpawl hnenih apostol ka si ruangah nannih Zentelpawl hnenah ka lo sim, ka rawngbawlnak ka tluangkhawnpi a si. 14 Ziangmawtitiin taksa dānih ka miphunpawl in nahsuahnak an neih theinak dingah an thin ka thawhter ih, cutin mi hrekkhat tal ka run theinak dingah a si. 15 Ziangahtile anmah hnawnnak hman Pathian le leitlun mipawl remawknak a si ahcun, anmah cohlansalnak cu mithi lak ihsin nunnak a si lo ding maw?\n16 Rah hmaisabik rawl thar cu a thianhlim asile, sang hlawm pumpi khal a thianghlim a si. Cun a hram a thianhlim asile, a hngeṭêkpawl khal an thianghlim. 17 Cule a hngeṭêk hrekkhat cu khiah an si ih, nang cu Olif thing sungah peh na si. Nang cu hramlak Olif thing men na si nân, atu ah cun, Olif thing ih hram le thau na ṭawm ve. 18 Hnawn mi hngeṭêkpawl thuhla ah tluangkhâwng hlah. Asinan na tluangkhawn asile, nang cun a hram na câwm lo ih, a hram in a lo câwm sawn ti mi hi cîng ringring aw.\n19 Cutin nang in, «A sungih peh ka si theinak dingah a hngeṭêkpawl cu khiah an si,» tiah na ti ding. 20 Cumi cu a dik a si. An zum lo ruangah annih cu khiah an si, asinan nang cu zumnak in na ding. Nangmah le nangmah sâng tukah ruataw hlah aw, cuhnakin Pathian ṭihzah sawn aw. 21 Ziangahtile Pathian in a hngeṭêk taktakpawl a zuah lo asile, nang khal a lo zuah ve ce lo ding.\n22 Curuangah Pathian ṭhatnak le a hrohrannak ruat aw. A tlu mipawl parah cun a hrohrang, asinan a ṭhatnak ih na umpeh vivo asile, anih cu na hrangah a ṭha a si. Culole nang khal a lo sattán ding. 23 Cule zumlonak ah an umpeh vivo lo asile, annih cu peh an si leh ding, ziangahtile Pathian cun anmah cu a pehsal thei. 24 Ziangahtile nang cu hramlak ih mah te kho mi Olif kung ihsin tan mi na si ih, dān kalhih cīn mi Olif kung ṭha sungih peh mi na si. Cumi cu a dik ruangah, ziangtluk nasa sinsinin ṭêk ngai a si mipawl kha anmai Olif kung ah peh si hai pei maw?\nIsrael Zate Rundam\n25 Ziangahtile ka u le nau tla, hi thuthup hi thei loih nan um ding ka duh lo, cuti asilole mifim ah nan ruataw pang ding. Cuih thuthup cu hihi a si, Zentel mipum an kim lai hlanlo Pathian in Israel tamsawnih thinlung a hakter. 26 Cule cutin Israel-mi hmuahhmuah rundam an si ding. Cumi cu,\n«Runsuaktu cu Zion ihsin a suak ding ih,\nJakob hnen ihsin Pathian ngaihsaklonak cu a lahlo ding.\n27 Ziangahtile an sualpawl ka lakhloh tikah,\nCumi cu anmah thawi thukham ka tuah mi a si ding,»\n28 Thuthangṭha lam thu ah cun nanmai hlawknak dingah annih cu thuthangṭha doral an si. Asinan hrilnak lam thu ah cun pupápawl ruangah annih cu Pathian-ih duhdawt mi an si. 29 Ziangahtile Pathian thilpekpawl le a kawhnak cu ṭhiah theih a si lo. 30 Ziangahtile a liam cia mi cān ah nannih in Pathian thu nan rak lun lo vek khan, thu an lun lo ruangah, atu ah zahngainak nan co riangri. 31 Zahngainak nan co theinak dingah, atu ah annih cu thu an lung lo. Cuih zahngainak nan conak zarin annih khal in zahngainak an co ve ding. 32 Ziangahtile mi hmuahhmuah parih zahngainak a neih theinak dingah Pathian in an zaten thulunlonak ah a khum ṭheh hai.\n33 Aw, Pathian-ih fimnak lenzia le a theihnak lenzia cu an va thûk lawmmam ve!\nA thuṭhennakpawl cu zohman in an hawlsuak theiin,\nA lamzinpawl cu zohman in an va zawtsuak thei lo tak em!\n34 «Ziangahtile Bawipaih lungthin thei zo a um?\nAsilole zo so a thurawn mi si dah?»\n35 «Asilole zo in a rulhsal leh dingin a hnenah thil pe hmaisa dah?»\n36 Ziangahtile thil hmuahhmuah hi amai hnenin le amai ruangin le amai hrangah an si. A hnenah ropitnak cu um kumkhua seh! Amen.\nA Nung mi Raithawinak\n1 Curuangah ka u le ka nau tla, Pathian zahngainak ruangah nan taksaruangpum cu Pathian hnenah a nungih raithawi mi vekin le thianghlim le Pathian lunghmuitlakih hlan dingah ka lo ngen, cumi cu nan ti ding awm hrimhrim a si. 2 Cule a ṭha mi, pawmtlak le a famkim mi Pathian duhnak nan theihfiang theinak dingah, tulai san mipawlih nundān vekin nung loin, nan lungthin tharternak in thleng aw sawn uh.\n3 Ziangahtile Pathian in zumnak a lo pek tawkte fingfing vekin, nanmai lakih zohman in a ruahawk ding tawk hnakih sângin ruat aw hlah seh, ruahnak dikin ruat aw sawn seh tiah ka hnenih zangfahnak i pek mi thawngin ka lo sim a si. 4 Ziangahtile taksaruangpum pakhat ah pêng tampi kan nei, asinan cuih taksa pêng hmuahhmuah in hnaṭuan bangrep an nei lo. 5 Cuvekin kannih cu mi tampi kan si nân, Khrih ah taksaruangpum pumkhat kan si ih, a pâkpâk in pehzăwmawtăwn cio kan si. 6 Kan hnenih pek mi zangfahnak bangtukin thilpek phun dangdang kan nei cio. Thilpek cu profet thuphuan ih thu phuan asile, zumnak kan neih tawkin profet thuphuan in thu phuang uhsi. 7 Thilpek cu rawngbawlnak asile, cumi cu rawngbawlnak ah hmang uhsi. Thilpek cu zirhnak asile, mi zirh seh. 8 Thilpek cu mi dang tha va peknak asile, thazang mi pe seh. Thilpek cu peknak asile, siang zetin pe seh. Thilpek cu hruaitu sinak asile, taima zetin hruai seh. Thilpek cu zahngainak asile, lungawi zetin zahngainak nei seh.\n9 Duhdawtnak cu a deu-in si hlah seh. A ṭha lo mi fih uhla, a ṭha mi kaihnget uh. 10 Unau duhdawtnak in pakhat le pakhat duat aw uh, nangmah le nangmah na upatawk hnakin, mi dang va upat sawn aw. 11 Zangzel hlah uh, nasazetin hna ṭuan uh, thatho zetin Bawipa rian uh. 12 Ruahsannak ah lungawiaipuangin um uh, harsatnak nan tawn tikah tuar ṭenṭo uhla, bâng loin thlacam uh. 13 A tlasam mi mithiangpawl thawn nan neih mi ṭawm aw uh, mikhual ṭhaten zoh uh.\n14 A lo tiduhdahtupawl thlawsuah pe uh; thlawsuah pe uhla, camse hlah uh. 15 Lungawiaipuangih umpawl lungawiaipuangin umpi uhla, a ṭap mipawl ṭahpi uh. 16 Pakhat le pakhat lungthin hmunkhat pu-in um uh. Nanmah le nanmah sâng tukah ruat aw hlah uhla, dinhmun niampawl thawn kawm aw sawn uh. Mifim ka si tiah ruat aw hlah uh.\n17 Zo hnen hmanah ṭhatlonak cu ṭhatlonak in lehrūl hlah uh. Mi hmuahhmuah hmaiah thil ṭha tuah ding ruat uh. 18 A cang thei asile, nan tithei tawkin mi hmuahhmuah thawn rem awin um uh. 19 Duhdawt mitla, phuba la hlah uh, cuhnakin Pathian thinlingnak kha hmun kian sawn uh. Ziangahtile, «Bawipa in phubalâk cu keimai ta a si, keimah in ka lehrūl ding a ti,» tiih ngan a si. 20 Curuangah,\n«Na râl a ril a rawn asile, rawl pe aw,\nA ti a hāl asile, in ding pe aw;\nZiangahtile cutiih na tuahnak in a lu parah meiling na retkhawm a si.»\n21 Thil ṭhalo in lo neh hlah seh, thil ṭhalo cu thil ṭha in neh sawn aw.\nThuneitu hnenih Tlukluh\n1 Mi kip in an tlunih thuneitu sângpawl hnenah tlulut hai seh. Ziangahtile Pathian ih dĭn lo mi thuneitu zohman an um lo ih, thuneitupawl hi Pathian ih ruat mi an si. 2 Curuangah zokhal thuneitu dokalhtu cu Pathian dĭn mi dokalhtu a si, cule cutiih a dokalhtupawl cu anmah le anmah thuṭhennak an coawter ding. 3 Ziangahtile uktupawl cu hnaṭuan ṭha a ṭuantu hrangah ṭihnung an si lo. Thil ṭhalo a tuahtu hrang lawngte ah cun ṭihnung an si. Thuneitu ṭihnak ihsin luat na duh maw? Thil ṭha tuah awla, thuneitu cun a lo lawm ding. 4 Ziangahtile thuneitu cu na hnenih thil ṭha tuah dingah Pathian rawngbawltu a si. Asinan thil ṭhalo na tuah asile, ṭih aw; ziangahtile anih cun ralnâm cu tumtah neiin a keng; ziangahtile anih cu thil ṭhalo tuahtu parih thinlingnak thlĕntu, phuleisamtu Pathian siahhlawh a si. 5 Curuangah thinlingnak ruang lawngah si loin, sia le ṭha theihnak ruang khalah a hnenah tlulut uh.\n6 Cumi ruangah siah khal kimten nan pe, ziangahtile thuneitupawl cu Pathian siahhlawh an si. Annih cun cumi hrang rori ah catbang loin cān an pe. 7 Curuangah leiba nan neihnak hmuahhmuah hnenah nan leiba cu pe uh: siah nan bâk asile pe uh, ngunkhuai nan bâk asile pe uh, ṭihzah ding mi cu ṭihzah uh, upat ding mi cu upat uh.\nNa Innhnen Duhdaw Aw\n8 Pakhat le pakhat duhdawtawknak siarlo, zo hnen hmanah leiba nei hlah uh; ziangahtile mi dang a duhdawtu cun Dān a famkimter. 9 Ziangahtile Dān cun, «Na uire lo pei,» «Lai na that lo pei,» «Rûk na ru lo pei,» «Theihpinak diklo na rel lo pei,» «Mi thil na daw lo pei,» tiah a ti. Cuih thupekpawl le a dang thupek ziangkhal, «Nangmah le nangmah na duhdawtawk vekin na innhnen na duhdaw pei,» ti mi ṭawngkam pakhat in a khaikhawm ṭheh. 10 Duhdawtnak cun a innhnen parah thil ṭhalo a tuah lo; curuangah duhdawtnak cu Dān famkimnak a si.\n11 Tulai thil umdān nan theih ruangah le ihthahnak ihsin ṭhangharh a cût zo ruangah, cumi cu tuah uh; ziangahtile atu ah cun kan rak zumtir lai hnakin kan rundamnak cu a nâi sinsin a si. 12 Zan hi a cem zikte thlang, khua a vâng zikte zo. Curuangah thim ih thil tipawl cu hlăwnin, tleu ih ralthuam cu hruh uhsi. 13 Zu hmun nuamcēnin le zuriin siseh, hursualin le fihnungza hursualnak tuahin siseh, toaw le nahsuahawin siseh um loin, sun ih um vekin mawi zetin um uhsi. 14 Bawi Jesu Khrih in thuam aw sawn uhla, tisa câkhiarnak tuah dingin tum cia hlah uh.\nKhristian Zalĕnnak Umtuzia\n1 Zumnak a cak lo mi cu rak cohlang uhla, ruahdān phun dangdang thu ah va êl ruri hlah uh. 2 Ziangahtile mi pakhat in thil ziang hmuahhmuah ka ei thei tin a zum, asinan a zumnak a cak lo mi pa cun hanghnahhangrah lawng a ei. 3 A eitu in a ei lo tu kha nautat hlah sehla, a ei lo tu khal in a eitu kha thuṭhen hlah seh; ziangahtile Pathian in anih cu a cohlang zo a si. 4 Mi dangih siahhlawh sawiseltu nang cu zo so na si? Cuih siahhlawh a din le a tlûk cu amai bawi rori ih hmaika-ah a si. A si, anih cu dinter a si ding, ziangahtile Pathian in anih cu a dingter thei a si.\n5 Mi pakhat in ni khat cu ni dang hnakin thupisawn ah a ruat, mi dang pakhat in ni i kip in bangrepin a ruat. Mi tin anmai lungthin cio ah fiang hai seh. 6 Ni thupi ih a ruattu cun, Bawipa hrangah a ruat. Cule ni thupi ih a ruat lo tu cun, Bawipa hrangah a ruat lo a si. A eitu cun Bawipa hrangah a ei, ziangahtile a ei tikah Pathian hnenah lungawi thu a sim. A ei lo tu cun Bawipa hrangah a ei lo a si. A ei lo tikah, Pathian hnenah lungawi thu a sim. 7 Ziangahtile kan lakah zohman mai hrang lawngih nung kan um lo ih, mai hrang lawngih thi kan um lo. 8 Ziangahtile kan nun asile, Bawipa hrangah kan nung; kan thih khal asile, Bawipa hrangah kan thi. Curuangah kan nun ah siseh, kan thih ah siseh, Bawipaih ta kan si.\n9 Ziangahtile Khrih a thi ih, a tho ih a nunsalnak săn bik cu a thi mipawl le a nung mipawl ih Lal a si veve theinak dingah a si. 10 Cuti asile ziangahso nang in na unaupa thu na ṭhen? Asilole ziangahso na unaupa na nautat? Ziangahtile Khrih-ih thuṭhennak tokham hmaiah kan zaten kan ding leh ding a si. 11 Ziangahtile,\n«Bawipa in, ka nun rori vekin,\nKa hmaika-ah khuk hmuahhmuah an bil ding ih,\nPathian hnenah lei hmuahhmuah an phuangaw ding a ti,»\n12 Curuangah kan zaten mai thuhla cio Pathian hnenah kan sim leh ding.\n13 Curuangah pakhat le pakhat thuṭhensak aw nawn hlah uhsi, cuhnakin kan unaupaih lamzin ah bahnak simaw, tlûknak simaw ret lo dingin thutluknak tuah sawn uhsi. 14 Amah teih thianglo mi zianghman a um lo ti Bawi Jesu ah ka thei ih, ka fiang. Asinan mi pakhat in thil hrekkhat thianglo ih a ruah asile, a hrangah cumi cu a thiang lo. 15 Na ei mi in na unaupaih thin a natter asile, nang cu duhdawtnak ah na um nawn lo tinak a si. Na ei mi in a hrangih Khrih a thi mi na unaupa siatsuah hlah. 16 Curuangah nan thil ṭha kha thangsiat dingah cangter hlah uh. 17 Ziangahtile Pathian uknak cu ei le in lam thu a si lo, cuhnakin dingfelnak, hnangamdaihnak le Thlarau Thianghlim ih aipuannak a si sawn. 18 Ziangahtile cuti zawngih Khrih a riantu cun Pathian lung a awiter ih, minungpawl khal in amah cu an pawm.\n19 Curuangah remawknak suaktertu thilpawl le pakhat le pakhat hngetawtăwntertu thilpawl cu dawi uhsi. 20 Rawl ruangah Pathian hnaṭuan cu siatter hlah. Thungaite ti ah cun thil ziangkim hi an thiang ṭheh, asinan a ei mi ruangih mi an bah asile, cucu a hrangah thil ṭhalo a si. 21 Na unau bahnak ding simaw, a tlûknak ding simaw, a cah lo phahnak ding simaw ah cun, sa ei le sabitzu in le thil ziangkhal na ti lo a ṭha. 22 Zumnak na nei maw? Na neih mi zumnak cu Pathian le nangmah karlakah kilkhawi aw. A pawm mi thil ih amah le amah thiamlo coawter lo tu cu mithlawsuak a si. 23 Asinan mi pakhat in a ei tikah a ringhlel asile, zumnak parah ṭhumawin a ei lo ruangah, amah le amah thiamlo a coawter a si. Ziangahtile ziangkhal zumnak parih ṭhumaw lo mi pauhpauh cu sual a si.\nMi dang Phurrit Phurhsak\n1 A cak mi kannihpawl in mah le mah lunghmuiawter men loin, a cak lo mipawlih cahlonak kan phurhpi tengteng ding a si. 2 Tuahṭhatawknak thlĕntu dingah, an ṭhatnak dingah mai innhnen lunghmuiter tum cio uhsi. 3 Ziangahtile Khrih amah rori khal in amah le amah a lunghmuiawter lo,\n«A lo hmuhsuamtupawlih mi hmuhsuamnak cu ka parah a tla,»\ntiih ngan vek khan a si sawn.\n4 Ziangahtile hlanih an rak ngan mi thil hmuahhmuah hi in zirhtu dingih an ngan mi a si. Ruahsannak kan neih theinak dingah Cathianghlim cun tuarfainak in neihter ih, tha in pe. 5 Khrih Jesu thawngin tuarfainak le thazang petu Pathian in pakhat le pakhat parah lungthin bangrep lo pe hram seh. 6 Cutin tumtah pakhat le kâ pakhat thawn kan Bawipa Jesu Khrih-ih Pa a si mi Pathian cu nan thangṭhat thei ding.\n7 Curuangah Khrih khal in Pathian sunlawinak ding hrangih in cohlan vekin, pakhat le pakhat cohlangawtăwn uh. 8 Pupápawl hnenih Pathian in a pek mi thutiamkampawl hngetter dingah, Pathian thutak hrangah Jesu Khrih cu serh zim tan mipawlih siahhlawh ah a rung cang a si ti ka lo sim. 9 Cule Zentelpawl in a zahngainak ruangah Pathian an thangṭhat theinak dingah, Jesu cu siahhlawh ah a rung cang.\n«Cumi ruangah Zentelpawl lakah na hmin ka phuang ding ih,\nNa hmin thangṭhatnak hla ka sak ding,»\ntiih ngan vek khan a si. 10 Cule anih in,\n«Maw Zentelpawl, a minungpawl thawn lungawiaipuangin um uh,»\ntiah a tisal. 11 Cun,\n«Nannih Zentelpawl hmuahhmuah, Bawipa thangṭhat uh!\nNannih miphunpawl hmuahhmuah amah cu thangṭhat uh!»\ntiah a tisal. 12 Cule Isaiah in,\n«Jesse-ih Búlhram a um ding ih,\nAmah cu Zentelpawl uk dingih a ra lang ding mi pa a si.\nAmah ah Zentelpawl in ruahsannak an nei ding,»\ntiah a tisal.\n13 Nan zum vekin ruahsannak petu Pathian in aipuannak le hnangamdaihnak hmuahhmuah thawn lo khatter hram seh, cutin Thlarau Thianghlim huham in ruahsannak thawn nan khatliam ding.\nPaul in hi Cakuat a Ngannak Săn\n14 Ka u le ka nau tla, nannih cu ṭhatnak in nan khat, theihnak hmuahhmuah thawn nan khat, pakhat le pakhat nun zirhaw thei khal nan si ti cu keimah rori in ka theifiang. 15 Sikhalsehla u le nau tla, thil hrekkhat thu thawn pehparawin lo mángsuaktersal dingah Pathian ih i pek mi zangfahnak ruangah, ralṭha zetin nan hnenah ca ka ngan a si. 16 Cutin Zentelpawl hnenah Khrih Jesu-ih rawngbawltu le Pathian-ih thuthangṭha rawngbawl ka si thei ding. Cutin Zentelpawl cu Pathian cohlantlak thilhlăn an si theinak dingah Thlarau Thianghlim in a thianghlimter hai.\n17 Curuangah kei cu Pathian lam thu ah Khrih Jesu ah cun tluangkhawn ding ka nei a si. 18 Ziangahtile Zentelpawl in thu an lun theinak dingah keimah hmangih ṭawngkam le thil ti ih Khrih ih a ṭuan ṭheh mi siarlo thil dang zianghman ka sim ngam lo. 19 Cumi cu Pathian Thlarau huham in hminsinnak huhampawl le mangbangza hnaṭuannakpawl ih a cang mi a si. Cutin Khrih thuthangṭha cu Jerusalem ihsin Illirikam ram kiangkap hmuahhmuah tiangin ka phuang thluh zo. 20 Mi ih lungphum phum cia mi parih ka sakbetlonak dingah Khrih hmin theihlonak hmun ah thuthangṭha phuan ding cu ka tumtah ringring mi a si. 21 Asinan,\n«Amai thu an rak sim dah lo mipawl in an hmu ding ih,\nHna ih a rak thei dah lo pawl in an theithiam ding,»\nRom Tlawn Tumnak\n22 Cumi cun nan hnen ra thei lo dingin i kham ṭheu. 23 Asinan atu ah cun cuih rampawl ah hnaṭuannak ding hmunram ka nei nawn lo. Cule nan hnenih rat ka hiar zetnak hi kum a rei tuk zo. 24 Spain ka tlawn tiktikah, nan hnenah ka ra ding. Ziangahtile ka tlawn phahah lo hmuh rori ka beisei ih, nanmah thawi pawlkawmawknak khawp tawk kan neih hmaisak hnuah, Spain lam ka fehnak ah in bawm ding tiin ka beisei. 25 Asinan atu cu mithiangpawl rian dingin Jerusalem ah ka feh ta ding. 26 Ziangahtile Masidonia peng le Akaia peng pawl ih mipawl in Jerusalem ih mithiangpawl lakih mifarahpawl băwmnak sumpai kuat ding cu an lung a hmui zet. 27 Cucun an lung a hmuiter ih, annih cu an hnenih leiba nei an si. Ziangahtile Zentelpawl in thlarau lam thilpawl ah Jew-pawl an rak ṭawmpi zo a si ahcun, taksa thil ih va hlawm ve ding cu an ṭuanvo a si. 28 Curuangah hih ṭuanvo ka ṭheh ih, cuih băwmnak sumpai cu an hnenih himteih ka pekngahfel hnuah Spain ka tlawn phahah ka ra lo tlawng ding. 29 Cule nan hnenih ka rat tikah, Khrih thuthangṭha-ih thlawsuahnak ih khatin ka ra ding ti ka thei.\n30 Ka u le ka nau tla, kan Bawipa Jesu Khrih zarin le Thlarau hnen ihsin duhdawtnak thawngin ka hrangah Pathian hnenih thla nan camnak ah ṭan in lakpi hram dingin ka lo ngen hai, 31 cutin Judia peng ih zumlotupawl hnen ihsin Pathian in i run ding ih, Jerusalem ih ka rawngbawlnak cu, cutawk ih mithiangpawl hrangah pawmtlak a si ding. 32 Pathian duhnak in nan hnenah aipuannak thawn ka ra ding ih nanmahpawl thawn hmunkhatah kan tiharhaw ding a si. 33 Hnangamdaihnak petu Pathian cu nan zate hnenah um hram seh. Amen.\n1 Kenkeria khua kawhhran siahhlawh, kan farnu Fibi hi nan hnenah lo theihter ka duh. 2 Mithiangpawl ih tuah ding mawi a si vekin Bawipa ah amah cu cohlang uhla, a ṭul mi kip kha rak bawm uh. Ziangahtile anih cu mi tampi bawmtu le keimah i bawmtu khal a si.\n3 Khrih Jesu ih ka hnaṭuanpi Prisila le Akuila kha cibai i rak bûksak uh. 4 Annih cu ka nunnak hrangih anmai hngawng rori thāptu an si. Keimah lawng si loin, Zentel kawhhran zate khal in an parah lungawi thu an sim a si.\n5 Cuvek thothoin an inn ih kawhhran khal kha cibai i bûksak uh.\nAkaia peng ih Khrih hrangih arah hmaisabik a si mi, ka duhdawt mi Epeneṭas kha cibai i bûksak uh.\n16:5a rah hmaisabik: Zumtu hmaisabik.\n6 Kan hrangah nasazetih hnaṭuantu Mary kha cibai i bûksak uh.\n7 Ka sungkhat le ka thawngtlakpi Andronikas le Junia kha cibai i rak bûksak uh. Annih cu apostolpawl lakah mithupi an si ih, ka hlanih Khrih sungih rak um zo khal an si.\n8 Bawipa ih ka duhdawt mi Amfelias kha cibai i bûksak uh.\n9 Khrih ih kan hnaṭuanpi Urbanas kha cibai i bûksak uh.\nCule ka duhdawt mi Stakhis kha cibai i bûksak uh.\n10 Apelles kha cibai i bûksak uh. Anih cu Pathian in Khrih ah a pawm. Aristobulas teih sungkua ih umpawl kha cibai i bûksak uh.\n11 Ka sungkhat Herodion kha cibai i bûksak uh. Bawipa ah a um mi Narkisas-ih sungkua ih umpawl kha cibai i bûksak uh.\n12 Bawipa ah nasazetih hnaṭuantu nunau Traifena le Traifosa kha cibai i bûksak uh.\nMi kip ih an duhdawt mi Persis kha cibai i bûksak uh. Cu nu cun Bawipa ah nasazetin hna a ṭuan a si.\n13 Pathian in Bawipa ah a hril mi, Rufus kha cibai i bûksak uh. Ka hrang khalih nu a si ve mi a nu kha cibai i bûksak uh.\n14 Asinkriṭas, Felekon, Hermas, Patrobas, Hermes le an hnenih um mi unaupawl kha cibai i bûksak uh.\n15 Filolokas, Julia, Nerias le a naunu, Olimpas le an hnenih um mithiang hmuahhmuah kha cibai i bûksak uh.\n16 Pakhat le pakhat hnămawknak thianghlim thawn cibaibûk aw uh. Khrih kawhhran hmuahhmuah in cibai an lo bûk a si.\n17 Ka u le ka nau tla, tha ka lo pe a si. Ṭhenawknak suaktertupawl le nan rak zir zo mi zirhnak kalh zawngih mitlutertupawl lakah va fimkhur uhla, anmah cu hrial uh. 18 Ziangahtile cuvek mipawl cun kan Bawipa Jesu Khrih rian loin, anmai pumpi an rian sawn a si. Cun ṭawngkam nem le mi pawrhnak in mitluangtlampawlih thinlung an bum. 19 Ziangahtile thu nan lunnak cu mi hmuahhmuah in an rak thei zo. Curuangah nanmah ruangah lungawinak in ka khat. A ṭha mi ah fim in, a ṭha lo mi ah tluangtlam uhla ka duh. 20 Cule hnangamdaihnak petu Pathian in Setan cu nan ke hnuaiah a palbêk cing ding.\nKan Bawipa Jesu Khrih-ih zangfahnak cu nan hnenah um hram seh. Amen.\nPaul-ih Rualpipawl hnen ihsin Cibaibûknak\n21 Ka hnaṭuanpi Timothy le ka sungkhat Lusias, Jason le Sosipaṭa pawl in cibai an lo bûk.\n22 Hi cakuat ngantu, keimah, Tersias in Bawipa ah cibai ka lo bûk hai.\n23 Keimah le kawhhran pumpi ih intêk a si mi Kaias in cibai a lo bûk.\nKhawpi sumkiltu Erasṭas le unaupa Kuarṭas tla in cibai an lo bûk.\n24 Kan Bawipa Jesu Khrih-ih zangfahnak cu nan zate hnenah um hram seh. Amen.\n25 Ka thuthangṭha le Jesu Khrih thuhla phuan mi zulhin, cān thăwk hlan ihsi rak thuh mi si hman sehla atu ih phuanlăng a si mi, 26 profetpawl ih ngan mi hmangih miphun hmuahhmuah hnenih theihter mi zulhin le kumkhaw Pathian-ih thupek bangtukin, zumnak ah thulung dingih a lo hngetter theitu, 27 amah lawng Pathian fim a si mi hnenah, Jesu Khrih thawngin ropitnak cu kumkhuain um hram seh. Amen.


Chin mi in Tlangak vate Sinak dik kan thei Ciang Lo, Vate lakih Fim bik an rak si ziar | Falam Online Media\nTlangak vate hi kan nih Chin mi cun siatlam (annsia) khihhmuh nakah kan hmang tlangpi nan leitlun mithiam pawl cun vate lakih fimbik siding an zum.\nLeitlun ram, Hnam tamsawn khalin Fimnak khihhmuh nakah an hmang tlangpi sawn. Bible sungih vate hmin kan hmu hmaisabik mi khal a siih Fim hai hlah sehla Noah in tirh a fial lo ding ti`n zumnak a um.\nMiṭhen cun Bible sungih Leitlun tilikpi ṭum ah Tidai kang maw kang lo thlingthla dingah Noah in Tlangak vate a thlah nan, a aa tuk ruangah kir hna a thiam nawn lo ti`n an let nan, mithiam ṭhenkhat cun ruahnak (fim) a nei ruangah amahten kilkhawiaw thei ding a ringaw ruangah a kir nawnlo mi a si an ti.(Siatnak khihhmuhtu sibang sehla Pathain in prophet Elijah rawl petu ah Tlangak vate a hmang lo ding)\nNoah Lawng sungah a khuahkhuah in rannung ciikim an phur ti a siih Noah ih tirh mi Tlangak kha a at ruangah zamhlo in va thi bang sehla tu ni ah Tlangak timi vate a um lo ding. Greek thuanthu khal ah vate fim Tlangak cu Apollo pathian in a nupi thlingthla dingah a fial tin a um.\nTlangak nuntu khawsakdan, kum 20 sung zirnak neitu University of Washington ih biologist John Marzluff cun “Tlangak hin biakawdan ṭong 100 lenglo an nei ve. An duh mi phorh suak thei dingin leihuatnak fungthal khal an tuah thiam” tiah, zirnak ih a hmuhsuah mi a rak sim dah.\nScientists pawl in University of Washington ih kum 5 sung zirnak an nei mi khal ah Tlangak pawl in milai hmel, mithmai ṭha/sia, an par ih ṭhatnak tuahtu milai hmel cu kum 5 sung an cingkeng thei timi an hmusuak.\nCuih zirnak ahcun U.S. vice president Dick Cheney zuk hmai khuh/kawr le Lung sungih um (caveman) milai hmai khuh/kawr an hmang. Tlangak pawl cun U.S. vice president Dick Cheney hmaikhuh buntu kiang ahcun daiziar in an um ih vate thangkam in kai ciamco tu caveman hmaikhuh buntu cu thinheng zet in an zon ciamco.\nKum 5 rei hnu ah Tlangak pawl cu cuih hmaikhuh thawn an va pan lala ih tuhlan ih rak piang hrih lo mi Tlangak dang pawl khal in caveman hmaikhuh buntu cu thinhengzet vekin an zon ciamco.\nHih thu ah, Zirnak ih telvetu ṭuanvonei pakhat cun, “Tlangak hi tuhlan ihsin a fim zet mi vate siding zum cia mi a si ih, tuih kan zir mi hin an fim ngaingai zia a nam hnget a si. Kan hmuhsuah mi ahcun Tlangak hin a malbik kum 5 sung, milai hmel a hminsin thei ti hi a si. Miṭhen thiamsang pawl cun vate lak ih fimbik an si, an ti ih phun 5 tlawngkai nauhak hnak in an fim sawn titu khal an um” a ti.\nUS ralkap khal in an ralkap mihlo hawl nakah Tlangak vate an rak hmangtum dah ih Osama bin Laden hawlnak khal ah hmang tum in Experiment an tuah dah a si.\nHminsin : Tulai, party kapawnak ah “Tlangak bang i” timi ṭongkam hmuh ding a tam ruangah Tlangak sinak kan thei ciang theinak dingah ka run ngan mi a si\n← Egypt ah Kum 2500 hrawng rei zo mi ThlanKuang 14 hmusuak\nTrump Tower, CIA le FBI zung ah Bomb puah tum tiih rinhlehmi mipahnih an kai →\nNovember 24, 2020 November 24, 2020 Ni Hnem Sung 0


Milar , Model Le CDM Tuah Pawl Tel In Mipum 42 Cu Thailand Ram Ah Kaih An Si – Vapual Auaw\nMilar , Model Le CDM Tuah Pawl Tel In Mipum 42 Cu Thailand Ram Ah Kaih An Si\nMay 25, 2021 vapual auaw Milar Thuthang 0\nTulai kan ram buainak ruangah India ram lawngah siloin Thailand ram lamih tlan an tam zetih Thailand cun ramsung ah daan loin lut Myanmar mipawl cu ramri ah an kai rero. May 23 khalah Myanmar in Thailand ramsung ih lut mipum 42 pawl cu Thailand ramsung ah kaih an si.\nCumi mipum 42 lakah Myamar milar , model , lemcangthiam le CDM tuah tivek an tel thu anmah buaipitu cun a rel. Milar pawl cu ralkap in thubuai an tuahsakmi pawl an si ih CDM tuah khal Myanmar ramsung ah an him lo tlangpi thlang.\nThailand ramri kil palik pawl ih kaihmi Myanmar mi 42 pawl thuhla ah anmah buaipitu U Moe Kyo cun “Myanmar ram Tachileik in Thailand ram Chiang Rai ah ralut an si ih palik in an rak kai ngah. An zaten mipum 42 an si ih palik kut ahcun an um hrih. Tuitum cu mak danglam zetin kaihmi pawl lakah lemcangthiam, Model , milar le CDM tuah pawl an tel. Myanmar ih an him lo ruangah tlan an si ih Thailand raltlan hmunah kuat dingin Thailand cozah hnenah kan dilsak rero lai a si,” tiah a ti.\nApril le May thlasung lawngah Myanmar in Thailand ramsung ih tlan Myanmar mi mipum 700 hrawng cu Thailand palik pawl in an kai zo ih ,kaihmi dinhmun in an thuhla rel le tuah an si. Myanmar ih buainak nei lo,hnatuan ding men ih feh cu Myanmar kuat kirsal an si khalle an hrang buainak ciamco a um lo. Asinan, kaih ding thusuah ruangah Thailand ram ih tlan kaihmi pawl cu kuat kirsal an si hrih lo a si.\nDenmark U-16 Hrang Lek Dingah Chin Tleirawl Salai Phun Za Mang Hril A Si


Donald Trump ih mi kuatkir dingmi ah Chinmi kan tel pei maw? | VCTH\nHome » Thlirnak » Donald Trump ih mi kuatkir dingmi ah Chinmi kan tel pei maw?\nBy vcth on November 14, 2016.\nDonald Trump ih netabik interview, US president hirlawknak a neh hnu ih interview, ah US ram sung ih daanlo ih um ramdangmi minung million 2 – million 3 cu US in dawi an si ding thu a sim.\nUS ah daanlo ih minung lut tambiknak cu Mexico in a si. 2007 ah daanlo ih um minung 12 million tiang an rak kim. Nan immigration lam tuanvo neitu pawl in daanlo ih um pawl an kuat kir sal ih tu ahcun million 12 cu an kim nawn lo.\n2012 ah United States Department of Homeland Security in daanlo ih um 11.4 million an si tiah an ti. Daanlo ih lutmi lakah 52% cu Mexico in, 15% Central America in, 12% Asia in, 6% South America in, 5% Caribbean in, le 5% cu Europe le Canada in an si.\nUS sungah Daanlo ih um a tambiknak state pawl cu California – 2,930,000, Texas – 1,640,000, Florida – 980,000, Illinois – 550,000, New York – 540,000, Arizona – 500,000, Georgia – 490,000, New Jersey – 430,000, North Carolina – 370,000, Washington – 280,000 le State dangdang ah 2,950,000 tluk an um. Hi daanlo ih um lak ah 67% cu Hispanic (Spain tong hmang) an si.\nTrump ih simnak ah hmaisabik ih US in dawi dingmi daanlo um million 3 cu mithalo, rittheihsii zuar, gang member ti pawl an si ding ti a si. A dang mitha daanlo ih um pawl cu immigration tuanvo neitu pawl in an ruat leh ding tiah a ti.\nUS feh Chinmi a tam sawn cu Refugee dinhmun in an si ti sehla a sual lo ding. Mihrekkhat cu sungkhat ko aw ih feh tla an um nan an tamtuk lo.\nUS cozah in kumkhat ah refugee ziangzat ka lak ding tiih thuthen cetnak parih zir in refugee tam le mal in lak a si. Cu vekin UN lam khal in UN ih refugee a siauktu ihsin, tuah tulmi thil tampi tuah hnu ah, refugee a cohlangtu ram pawl ah kuat sin an si.\nRefugee ih um hi tuih Donald Trump ih daanlo ih um a ti mi ah an tello. Daanlo ih um timi pawl cu daanlo in ramri kaan, visa cem zo nan um peh bet ti pawl an si.\nCuruangah Donald Trump ih hmaisabik minung million 3 dawinak ah Chinmi hrangah thinphan ding a um lo. US um Chinmi lak ah rammi sinak a ngah zotu tampi an um vekin rammi sinak a ngah hrihlo ti tla an tampi ve. Rammi sinak a ngah hrihlo mi pawl hrangah tla thinphan ding a um lo.\nAmahbelte rammi sinak ngah hrihlo tu si fawn si sualnak tum deuh tuah (criminal), rittheihsii zuarnak ah tel, gang member ah tel ti vek kan um pang ahcun kuatkir mi ah tel pang tla an um thei men.\nOne Response to Donald Trump ih mi kuatkir dingmi ah Chinmi kan tel pei maw?\nBlackrose November 15, 2016 at 4:12 am\nTuah ngam cun tuar khal ngam ding


Amerika Ram Ropitnak Hrampi Cu Bible - Chinland Today Media\nAmerika Ram Ropitnak Hrampi Cu Bible\nJuly 7, 2012 2:47 am·0 comments\nAmerika ram hi Pathian thu Bible ih thilti theihzia le thudik a sizia theitu ropi an si. Andrew Jackson a thihnak ding ihkhun parih an hlum laiah amah kilkhawitu Doctor hnenah, “Doctor pa, khaih cabu hi kan ram ukawknak, thumawknak a si,” tiah an innsang hman theu mi Bible cu a kut in a hei khih.\nBible hi Amerika ram thumawknak lungpi, Amerika ram hmuhsuahnak dingih phurnak petu, a hmusuaktupawl cahnak, thumawknak, nausente a si laiih a awitu bawm, a thannak dingih cawmtu, a nauhak laiih zirhtu, a tleirawl laiih ropitnak le cahnak petu, a hlawhtlinnak lam hruaitu arsi a si. Bible um lo sehla Amerika ram hi tuini ah a um lo ding.\nPresident Eisenhower cun vei khat cu hitin thu a sim: “Acozah zalennak hi sakhua ihsi lo cun lamzin dangin na hrilhfiah thei lo ding,” tiin.\nBrazil ram President in Roger Babson hnenah hitin thu a sut, “Amerika hi Brazil hnakih leilung lennak nei khal nan si cuang lo, Brazil le Amarika thlang lam ram pawl hnakih a thansoh sawnnak hi ziangruangah a si,” tiin. Babson cun, “A san cu hihi a si: Amerika ram hi cu Pathian hawltupawl ih hmuhsuah mi ram a si ruangah a si,” tiin a sawn. Cutikah Brazil President cun, “Na tidik ka zum,” tiah a ti.\nFrench mi, ram rorel thiam le politik thiam, Alexis de Tocqueville cun kum 1831 ih acozah lam thil ih Amerika a tlawn hnuah a hmuhdan hitin a ngan:\n“ Amerika ropitnak le cungcuannak cu a lawngcawlhnak hmun kau pipi ah le a tifinriatpawl ah a um si hmang ka ti ih, cupawl ah cun a rak um lo; Amerika kawhhranpawl ah ka feh ih, pulpit cu diknak in a alhsuak ti ka theih tikah a cungcuannak le a thiltitheinak thuthup cu theingah in ka theiaw tariai,” tiin.\nColumbus in leilung thar a hmuhsuahnak a san cu Bible ih a thunun le a khawih ruangah sibik in a thei. Amah rori ih a ngan mi ah cun, nitlaknak lam panih lawng ih a fehnak san cu, Isaiah bu sungih cang hrekkhat umzia a ruahdan vekih fehpi a tum ruangah a si. A thurosiah ah cun hitin ngan a si – “Pathian mi puithiam thinghlimbik hmin in, cumi in ruahdan in cawkphursak ih, ka hnenah fiang zetin thu a sim ruangah nitlaknak lam tifinriat cu paltlang in Indies cu Spain ihsin ka feh thei ding…” tiin a ngan thawk.\nLeilung thar panih a feh pek ah khan Columbus cun Bible a nei a si ding tiih zum theih a si. Nitlaknak lam ram ah a ke vei khat a hun pal ngah tikah Spain ram thantar a phun. Cutawkah khraws puanzar, Khristian sakhua ah leilung thar cu a hlan. A thil hmuhsuah mi cu Salvador a sak ih, a sullam cu ‘Rundamtu Thianghlim’ tinak a si. A khualtlawn vei hnihnak ah cun missionary-pawl a hruai hai ih, cupawl cun Latin tawng ih ngan mi Bible (Latin Vulgate) an nei. Cui hnuah ram thar hawltupawl cun leilung thar lam panih an fehnak i kip ah missionary hruai in an feh vivo.\nMirangpawl cennak hnget hmaisabik cu Virginia ih Jamestown ah a si. A thawk ihsin Khristian zumnak ruangih nundik le thianghlim ih nung duh (Puritan) pawl ih duhdan ih din a si. Thuthlung hmaisabik an tuah mi ah cun sakhua biaknak hrangah le Indian mipawl lakih thuthangtha thehdarhnak thuhla an ngan. England ram an suahsan hlanah dan tuah a si. Siangpahrang James in a hmin a ngan ih, cumi ah cun hiti vekin thuphuansuah a cuang –\n“ President le Khawnsilpawl le Minister-pawl cun Pathian thu le rawngbawlnak sim in puang hai seh. Cupawl cu phunin, hmangin, luah mi cui rampawl lawngah si loin a si thei patawp ih tam in, cui hmunpawl ih ceng hnam kawlhsenpawl, an lakih ceng ve pawl hnen khalih a cang thei tawkih Pathian thu phuang ih, phun le hman ding a si, » tiin.\nJamestown hmun luahtu dingpawl hnenih fehtu ding rawngbawltu an hril ih, cu cun Pastor hna le thlarau lam ih thurawn petu hna a kawp pei tiah an ruat. Cutin leilung thar an thlen tikah biakinn cu Pathian biakkhawmnak hrangah an dincih. Cutiih an dincih mi biakinn thu cu Captain John Smith in hitin a rel –\n“Lawng puanzar hlun cu thing ding lai pathum asilole pali ah ni sa lakih kan himnak dingah kan zar. Kan pharpawl cu thing tluan tun an si. Kan tonak cu thing pheng kan hman hlan cu thing tum an si. Kan pulpit cu thing tluan, a kapih thing pahnih khenbet a si..” tiin.\nHihi Amerika ram ih Protestant kawhhran hmaisabik cu a si. Hi biakinn ah hin a luahtu ding an thlen ihsin zarh nganak ah Bawipa zanriah khal an hmang. Bawipai Ni ah vei hnih an khawm ih, tlawngkai ni li ah vei khat. Mikip cu biakinn khawmawknak ah an feh deuh thluh theu. Pulpit mam lo zet ah cun Bible an ret. Bible cu an umnak inn cio khalih ret a si. Bible cu nitin deuh thaw in an siar.\nAmerika ih an khawsak thawktir kum hnih sung cu Jamestown ih cengpawl hrangah cun can harsa a si. Natnak, mangtam, khawdai le harsatnak nasa zetin cui mi maltepawl cu a siatsuah nasa hai ih, kum khatnak ah a hrek rori an thi. Pathian thu Bible in zumnak hnget le ralthatnak a pek hai ruangah an ram luah mi cu tuarfai zetin an luahpeh vivo thei hram. Bible Pathian thu cun an harsatnakpawl cu a haikiansak vivo ih, tidan ding khal a theihter vivo hai. Thlarau lam cahnak khal a pe.\nCaptain John Smith cun Apostal Paul ih cakuat ihsin hnatuan thuhla ih an buainak tifeldan khal a theisuak phah. Mipa hmuahhmuah ih a hrek cu mirang mium thei le mi zahum, kut hna tuan dah lo an si. Hna harsa zetzet: ram thenfai, lei ceh, thing hau le thlai phun, inn sak tivek pawl hi an ti dah lo. An ram va luah thar mi hlawhtling rori ih an luah theinak ding thu ah a derthawm zet ti John Smith cun a hmu. An ram va luah mi dam tluansuak thei ding cun mikip hna an tuan a tul ta riai. John Smith cun dan hngetkhauh zet a tuah. Cucu, “Ziangahtile nan hnenih kan um lai khalah khan, “Mi pakhat khat in hnatuan a paih lo a si ahcun, ei khal ei hlah seh,” (2The. 3:10) ti kha a si. Mikip nitin zarh khat ah nazi paruk sung hna an tuan ih, cutin an ram thar va luah mi cu a nung lanta.\nJamestown ih hngilh lonak lungphun, Virginia khawmpi hmaisabik, kum 1619 ih an phun mi ah cinken tlak thusuak nemhngehnak cu fiang zetin hitin ngansuah a si –\n“Pathian rawngbawlnak thlahthlam in milai thanso vivo nak ding a kham ruangah le thansonak a malter ruangah khawsung mi micallang hmuahhmuah hlarem bupawl tonak ah thlacamnak neih hlan sung cu an to theh…” tiin.\nDIKNAK LE THIANHLIMNAK NUN DUHTUPAWL\nRam thar hawltupawl cu Plymouth Rock ah cun kum 1620 ah Bible in a hruaithleng hai. Cabu ropi Bible thudik duhdawt ruangah ram thar hawltupawl cun an cen theunak tipi kappawl tla fehsan in ramthing ram an pan.\nEngland ram ah mirang tawng ih siar ding Bible a suah tikah a hmaisabik ah Church of England kawhhran sungah tuahthatnak hawl dingin Bible cun a nawr. Asinan ruahsan ding um ih an theih lo tikah cun mi tampi cu an nukdawkaw. England ram ih tiduhdahnak nasa zet cun Holland ah mi tampi a tlanter ih, cutawkah cun himdamten an umkhawm. Kum tampi Holland ram ah Pastor John Robinson kilkhawinak hnuaiah an um. Asinan tawng le khawtlang dan in lungawi lonak a thlen. Nasa zetin thlacamnak thawi Pathian an rawn hnuah hi ram thar hawltu hrekkhat pawl cu leilung thar an hawl asile, umnak dingah lo tha le inn tha an nei sawn ding ti ruahnak nei in thutluknak an tuah ih, “Pathian kut ah peaw in, fehsuah an tum ta.”\nMi 102 pawl cun tihnung zet Atlantic Tifinriat cu Mayflower lawng fate zet cun an paltlang ih, an thinlung ah cun Bible parih thumaw mipi vantlang thatnak din dingin Pathian in a hruai hai ti an theifiang. Plymouth Rock an ke ih an pal hlanah lawng pindan sungah tiamkamawknak thuthlung an tuah ta, cucu hitin a si –\n“Pathian hminin, Amen…Pathian ropitnak dingah le Khristian zumnak than vivo nak dingah…ram thar hmaisa bik phun dingin…lawng in khualtlawn cu thawk a\nBible thu vekih nun cu rem an titlang ih, dan (constitution) an neih hlan ah cun mi tamsawn duhdan ih rorel ding a si Amerika leilung ih an thilti hmaisa bik cu – Pathian hnenah khukbil thlacam in, himdam tei a hruai thlen hai ruangah le a malsawmnak ruangah lungawithu an sim ih, a kaihhruai hai vivonak ding khalah thla an cambet.\nHi ram thar hawltupawl hi Bible in a uk hai rori a si. Bible ruangah cun zumnak, ralthatnak, hmailam thlir theinak, feh vivo dan ding le cahnak danglam zet khal cu an nei. Curuangah tuarfainak nei in can khirhkhan le harsatnak an tuarsuak theiphah ih, an ram thar luah a dam khawsuak theinak khal a si.\nPastor nei loin kum 9 sung cu an um, asinan William Brewster ih kaihhruainak in felfai zetin an khawaw thei. Pathian thu Bible ih hruainak hnuaiah hmalam panin an feh vivo ih, inn tla an sak, hruaiawknak dan tla an tuah; an nunkhawsaknak ei le in lam khalah an hnget vivo, cucun Amerika ram ih miphun ra um vivo lai ding hrang tiangin a khawih a si.\nRam thar hawltupawl Plymouth hmun an thlen hnu kum thumnak ah khawkheng nasa ngaingai a thleng ih, thinghnah hrampi pawl an ro theh, lo ih fang kung le thlaikung hmuahhmuah a siat theh ding ti phanum zetin mipi an um. An rawl neihsun pawl khal cu an ei cem theh. England ram ihsin ei ding zianghman a ra thleng fawn lo. Cuvek dinhmun khirhkhan zetih rilrawng ih thih an hmabak laiah cui ram thar hawltu miralthapawl cun Bible sungih thutiamkampawl ah humhimawknak an hawl ih, Bible ah an dinghnget.\nTangdawrnak le thlacamnak ni an phuang ih, cui ni ah nazi pa 9 sung rori anmah bawm dingin Pathian an ko. Cui ni tlai lam ihsin ruah a sur. Cui ruah cun an lo ih thlai kung le fang kung ro cuahco pawl tla a hringtersal ih, an nung ?ha lehsal. Cutin fang ah ding an nei ih, siatnak rapthlak ihsin an luat thei tariai.\nAn nunnak dingih fang ah ding a rung um thei ruangah Amerika ram ah Lungawithu simnak Ni hmaisabik cu cui kum fangvang ah an nei. Zing khawvang pekah tlang zim ihsin meithal pawkpi an ret mipawl an kap ih, thupi zetin lamzin ah an feh theh. Ram thar hawltupawl cu pathum pathum ih tlarawin biakinn lam panin an feh. Kawhhran lamih an hruaitu William Brewster cun an kiang ihsin Bible tumpi kengin a feh. Can tawkfang zet Pathian biaknak le lungawithu simnak can an hman hnuah rawl an eikhawm. Cui ni ihsin tuisun ni tiang Plymouth Ram thar cu a tluang ih, a dingsuak lanta a si cu!\nKhristiannak lamih hngetkhauh zetih feh duhtupawl (Puritans) cun 1628 ih Salem ih umhmun khuartupawl cun a hnuaiih thuthlung ah hin an hmin an ngan:\n“Bawipa thawn thuthlung kan tuah, kanmah le kanmah karlak khalah; Pathian umpitnak in a lamzin ih fehtlang thluh dingin kan tawnaw ih, tha a ti vekih amah le amah kan hnenih a run langawkternak dingah a thudik malsawmnak keng hmangin,” tiin.\nHi Puritan-pawlih zumdan cu – Bible hi Pathian thu phuansuah lawng si loin, a khawih mi ziangkim hrangah dan cemnetnak a si ti hi a si. Harsatnak an tawn tinten Bible an rawn ringring. Bible cu ziangtik lai khaiih dan hmuahhmuah kaihruaitu le a parih thuneitu a si. New Haven mipi in anmah ukawknak ding cozah tuah dingih an tawnkhawmawk tikah hi thusuhnak hi an tuah: “Pathian thu Bible in mi hmuahhmuah thlun ding mi dan famkim le ti ding, Pathian hnenah le milai hnenah, innsungsang ukawknak ah le kawhhran thattlannak ding thil ah a nei maw?” ti a si.\nA sannak cu, “ Nei e,” ti a si. Cutin New Haven ram thar hrang dan le dun hrangah Pathian thu Bible cang ngan vivo a si ih, cutin a thangso vivo.\nRhode tikulh ram luah thar, Roger Williams in kum 1636 ih a hmuhsuah mi cu sakhaw zalennak famkim petu hmaisabik a si. Mirang mi pulpit rawngbawltu upa lo te cu Massachusetts ihsin dawisuah a si. Ziangahtile hranhram ih Indian mipawlih ram lawnsak le cutiih ti cu thilawm a si ti ruahnak a do ruangah a si. Ramthing ah a relh ih, amah tantupawl in an thlun. Cutin an feh vivo ih Narraganselt Indian mipawl ram cu an va thleng. Cutawkih rak um hmaisa pawl in hitin an rel: “Thungaiten Pathian in hi rualpipawl hnenah hin Pathian in in hruai a si,” tiin. Cui hmun hmin khalah “Pathian” tin a sak hngehnge. Hi tawk ihsi hin Amerika ih Baptist Kawhhran hmaisabik cu din a si.\nRhode tikulh thuthlung ih hmin ngantupawl cun hi tiih ngan ding hi an lungkim thluh:\n“Kan pumpak sinak si seh, kan nunnak si seh, kan inn le lo pawl hmuahhmuah hi kan Bawipa Jesu Khrih, bawipawl lakih Bawi, siangpahrangpawl lakih Siangpahrang hnenah kan hlan a si,” tiin.\nKum 1643 ah Roger Williams cun England ihsin thuthlung a dawng ih, cui thuthlung ngan mi ah cun an ram thar luah mi cu Khristian thurin diktak ah le Pathian biaknak ah hlan a si thu a cuang, “Acozah le sakhua cu a dangdang ih um in, sakhaw zalennak cun bikhiah a nei lo,” tiin. Rhode tikulh in hi danglam hleicenak a neih ruangah mi tampi, hmun dangih cuvek zalennak hmu lopawl hrangah tlankhawmnak hmun ah a cang. Cutin cui hmun cu a hlawhtling vivo.\nDik zet le felfai zet ih nun duhnak (Puritanism) cun ram thar luah hmaisapawl hnenah hruaitu cak le nuncan tha le cangvaih dan tha ih cangvai hruaitu a pe vivo. Zumnak huaisen nei an si ih, cu pawl cun an fehnak lamzin cu an hlensuak vivo. Cu cun Amerika ram thanso vivo nak dingah lungphum a rak phum ih, an fehdan ding riruang a rak duang cia hi a si. Amerika mi mifim le can liam cia thuhla ngantu hminthang John Fiske cun hi tin a ngan: “Puritan-pawl hi um lo hnik hai sehla, politik ih zalennak hi leilung tlunah a rak hloral zo ding,” tiin.\nAmerika ram ih mithiam hminthang mihmaisa Daniel Webster in kum 1843 Bunker Hill Monument ah hi ram thar ih ceng hmaisa le luahtu hmaisa pawl thuhla hitin a ngan: “Anmah zawngah Bible a ra ve, hi thu hi rinhleh ding a um lo. Cui san laiih mi hmuahhmuah in zalen zetih Bible an siar thei ruangah mipi Bible siartupawl cun mipi vantlang zalennak ding hrangah ruahdan dik an neih phah. Kum 1776 ih pitling um zat lakih 1% hnakih mal cu Protestant kawhhran member si lo an si,” tiin.\n( Peh leh ding)\nSermon: Peknak Thawn Pathian Hnatuan\nTHLARAU THIANGHLIM HI NANGMAH AH ZIANG A SI?


A Hmun Mi Lungawinak Thuthup - Chinland Today Media\nA Hmun Mi Lungawinak Thuthup\nNovember 25, 2012 7:54 am·0 comments\nCang Hril: “—ka lungawinak nanmah ih a um ringring theinak dingah le nan lungawinak a famkim theinak dingah…” (Joh. 15:11).\nHih ṭawngkampawl hi kan Bawipa Jesu Khrih-ih ṭawngsuak mipawl an si ih, an hnenih a sim lai can theihfeng hi kan hrangah a thupi zet. Can reiloteah Jesu cu Gethsemane thim lakah a um ding ih, cu ṭheh hnu reiloteah amah hektupawl tawng in le amah huatupawl ih hmuhsuamnak le nautatnak ṭawngkampawl a thei thlang ding; curuangah hih cante ih lungawinak le aipuannak thu a sim hi cu thilmak a si hrimhrim. A si, himi, “Ka lungawinak…” tiih a ṭawngsuak mi hi Kalvary tlang ih thinlung le taksa tuarnak rapthlak a tawn hlan deuhte can ih a ṭawng mi a si. Cathianghlim sungih ngankhum mipawl lakah hihi amai lungawinak a simsuahnak can umsun a si. Curuangah himi hi a thupi zet. Khativek harsatnak le hniksaknak nasazet can ih a hnenih um ringring mi Bawipai lungawinak cu ziang tluk danglam hleice lungawinak a si pei! Cun kan hrang ih in duhsak mi le a pek mi (cucu zumtu hmuahhmuah hrang), leitlun lungawinak thawi bangaw lo cu kan lungawinak a si ding mi a si – “Ka lungawinak nanmah ih a um ringring theinak dingah le nan lungawinak a famkim theinak dingah…”\n1. KHRISTIAN LUNGAWINAK CU KHRISTIAN TINKIM NUN IH\nLANG MI ZIAZA DANGLAM A SI A TUL\nAtu le atu thanau, riahsia le mithmai sia in kan um; asinan Khristian kan si vekin ziangkim ah lungawi ding kan si – Fil. 4:4 le 1The. 5:16 zoh aw. Kan Khristian nunih tawnteh mi ihsin Z tiang lungawinak in hminsinnak langter ding a si: pianthar tikih lungawinak in (Apo.8:39); Pathian ṭawngkam thianghlim siar tikih lungawinak in(Jer.15:16); thlacam tikih lungawinak in (Joh.16:24); harsatnak karlak ih lungawinak in(James1:2); harnak tuar can khal ih lungawinak in (Apo. 5:41); rawngbawl canih lungawinak in(2Kor.1:24); cun khualtlawn cemnetnakih lungawinak in(Heb.12:22). Bawipai ta kan si ah cun lungawi ringring ding kan si.\n2. CUN KHRISTIAN IH TAWNTEH DING MI LUNGAWINAK CU,\nZIANG LUNGAWINAK A SI?\n(1) Cumi cu Khrih-ih lungawinak a si: “…Ka lungawinak nanmah ih a um ringring theinakdingah…”(Joh15:11).“Ka lungawinak…nanmah ih…” Khristian nun ti mi cu mi pakhat nunnak sungih Bawipa Jesu Khrih-ih nunnak kha a si—Gal. 2:20 le Kol.3:4 zoh aw. Khristian lungawinak cu Khristian mi pakhat sungih Khrih-ih lungawinak kha a si. Lungawinak phundangpawl cu hmun dangdang ah hmuh theih an si, asinan Khrih-ih lungawinak cu amah hnen lawngah hmuh theih a si.\n(2) Cumi cu lungawinak ih khahnak a si: “…nan lungawinak a famkim theinak dingah…”(Joh.15:11). Lungawinak tile lungawinak ih khah ti mi karlakah bangawklonak tumpi a um. Bungbel cu a hrek tiang lawng a khat tla a si thei lole famkim zetin a khat tla a si thei. Kan hrangih kan Bawipai duhsaknak cu lungawinak ih khat mi nun a pehpehih tawnteh vivo a si – Sam16:11; Joh.17:13 le 1Pet.1:8 zoh aw.\n(3) Cumi cu a hmun ringring mi lungawinak a si: “ka lungawinak cu nanmah ih a um ringring theinak dingah…”(Joh.15:11). Hih Bible cangpawl ah – Joh. 15:4,5,6,7,9,10 “um ringring” ti mi ṭawngfang hi hminsin aw. Amah ih um ringring ti mi le kanmah ah amah a um ringring ti mi ih sullam cu amai lungawinak kha kanmah ah a um ringring tinak a si. Kan lungawinak hi a cawl dualdo mi tawntehnak men a si lo, cuhnakin a hmun ringring mi a si sawn. Kiangkapih hnaihnawk theih lo mi lungawinak a si – Joh. 16:22 ah Bawipa in a dungthluntupawl hnenah ziang a sim hai ti zoh aw. Hih kan Bawipai dungthluntu hmaisabikpawl cun harsatnak le hniksaknak tampi tawng vingvo ding an si, asinan zianghman in an lungawinak—anmah ih um Khrih lungawinak cu an lawng thei hrimhrim lo ding ti a sim hai. Khristianpawlih a hmun ringring mi lungawinak le kanmah ih Khrih lungawinak cu a lenglam thil umdanpawl in a hnaihnawk thei lo thu simfiangnak hi ṭhazet in ruat hnik aw:\n(i) Joh.15:11—kan hmu zo vekin, kan Bawipa in hih lungawinak cu khraws phenthlem ah a rak tep zo—Joh.17:13 thawn khaikhin aw.\n(ii) Luk.10:20 – Kan Bawipai sim duhsan cu: “Nan lungawinak cu leitlun thil lole a hmunlo mi thil parah ṭhum aw hlah seh, cuhnakin a hmun ringring mi…vancung ah ṭhum sawn uh,”ti a si tengteng ding.\n(iii) Apo.16:15 – Paul le Silas harsaknak nasazet sungah um hai hman sehla, zanṭim ah thangṭhatnak hla a sakter theitu Khrih-ih lungawinak thawn an khat a si. Isai.61:3; 2Kor. 8:2 le Heb.10:34 thawn khaikhin aw.\nKhristian lungawinak diktak hi boruak siava in a khawihsiat thei lo hi hminsin tlak khawruahharza thil a si; cuhnakin cuvek harsatnak le hniksaknak pawl tla cun Khrisitan lungawinak cu a khaisang sawn riangri -James1:2 zoh aw.\n3. ZIANGTIN HIH LUNGAWINAK KAN NEI THEI DING?\n(1) Amah neihnak in. Hih a thukzet mi le a hmun ringring mi lungawinak hi Khrih-ih lungawinak asile,amah neihnak lawngin cumi cu kan nei thei. Apo.8:8 ah, “Cule cui khaw sungah lungawinak nasazet a um,” ti kan siar. Ziangruangah cutin thil a rak um? Cang 5- nak in in sim! Cang 35-nak in in sim! Amai lungawinak kan neih theinak dingah amah kan neih a ṭul—Joh.17:13 zoh aw.\n(2) Amai kamsuak thu siarnak in. Bible kan siar ih thutak kan cohlan tikah lungawinak nasazet cu kan nun in kan tep – 1Joh.1:4 zoh aw.\n(3) Amah hnehih hlanawknak in. Luk.10:21 ih thil pahnih in sim mi kha hminsin aw: pakhatnak ah “Jesu cu lungawinak in a khat; cun pahnihnak ah apai duhnak ah a pumhlum in a hlan aw. Amai lungawinak cu a famkim mi lungawinak a si ih, vancung a Pai duhnak ah a nun a hlan vivo.” Aw, riahsiatnak kan cohlan mi ih malsawmnak,” tiah Madame Guyon in a rak ti dah. A kut ihsin tuarnak kan cohlan tikah, cutin kan lungawinak cu a famkim taktak ding.\n(4) Thlarau Thianghlim in. Luk.10:21 ih a sim mi diktak cu: “Jesu cu Thlarau Thianghlim ah a lung a awi,”ti a si. Mirang Bible lehlin pakhat ah cun: “cui can ah Jesu cu lungawinak nasazet thawn Thlarau Thianghlim in a khat,”tiin a um -Rom15:13 thawn khaikhin aw.\nCui tikcucan rori ah milai famkim Jesu cu milai taksa famkim in van ah khaisan a si. Amai duh mi cu a lungawinak kha kan mah ih a famkim ding hi a si. Ziangtin cumi cu a cang thei ding? Anih le khinah a um ih, kannih le hinah kan um si! Anih cu vancung ah a um ih kannih cu leilung ah kan um fawn si! Aphi cu—Thlarau Thianhlim in ti hi a si. “Thlarau rah cu- lungawinak…” Gal.5:22 zoh awla Apo. 13:52 le Ef.5:18 thawn khaikhin aw.\nKan Nunnak Hrang Pathian Khawkhan Hmuhsuaknak\nKHRISTIAN NUN PITLINNAK KARBAK (7)


Tulai Leitlun Lehpannak Ih Langsar Pawl - Chinland Today Media\nTulai Leitlun Lehpannak Ih Langsar Pawl\nDecember 11, 2012 11:49 pm·0 comments\nBawhlungsit le Boxing Thuhla\nLawrkhawmtu: Caleb L Ci Luai\nRecord Thar Thawn Spain La Liga Match 15 Nak Thlirsalnak\nZarhte zaan le Zarhpi zan pawl ih sitmi Spain La Liga Match 15 nak ah, leitlun hrang record thar tuahnak thawn team tum / tlunlam pawl cun nehnak an co hai. 1972 ah, West Germany rami football lekthiam Gerd Mueller cun, kumkhat sung ah a leknak team Bayern Munich le a ram West Germany hrangah match 60 lek in goal 85 a thun i, kumkhat sung ih ram le team hrang goal thun tambik sinak cu nei ringring tu asi. Leitlun football lekthiam le a hleice in hmainawr thiam le goal thun thiam zetzet an suak nan, Mueller ih record khum le lan theitu an um thei lo.\nCutin kum 40 sung cu a um ringring. Asinan, cui record,kum 40 sung zohman ih lan theilo le khum theilo mi cu Barcelona le Real Betis an sitnak ah, Messi ih thunmi goal 2 culn a lan / khum ta asi cu !!!!! Messi cun kan dung zarh hmaisa ah goal 84 thun in Mueller ih record lan cu a rak nai zet. Zarhpi zaan ih an sitnak ah Mueller ih goal a bangnak goal 85 nak le a khum / lannak goal 86 nak cu a thunlut ta riai. Kum 25 lawng asi lai ah leitlun record a tuahnak thawn pehpar in le a record a lan/ khumnak thawn Mueller cun, “ Record ka tuah mi cu kum 40 sung a um ringring ih, tu ah cun leitlun ih football lek thiambik Lionel Messi cun a run luah ta asi.\nTulai milangsar Messi\nTuihnu puai a neihlai mi ah a thun thei bet vivo asi ah cun, leitlun ah a thiambik asi nak cu reipi a tang ringring ding” ti in a lawmnak tongkam a tongsuak. Culawng hman silo, Barcelona club hrang ih La Liga goal thun tambi rak si ringring tu Cesar Rodriguez ih goal thunzat goal 192 khal a zat zo. Nikum ah khan, Barca hrang ih leknak zate ih goal thun tambik sinak cu goal 232 in a record a rak tuah zo ih, tutiang ah Barca hrangah goal 283 a nei zo.\nReal Madrid khal in an tummi Real Valladolid cu, Benzema ih goal 1 le Ozil ih goal 2 thunmi hmang in 3-2 in nehnak an co. Atletico Madrid khal in Deportivo cu 6-0 in an sawp ih, cutawk ah Colombia hmainawr Radamel Falcao cun goal 5 a thunlut. La Liga ih goal 5 thunlut neta bik hi Spain hmainawr hlun Fernando Morientes asi ih, 2002 kum ih Real Madrid hrang ih a lehlai ah a rak thun mi asi. Match dang ah, R. Sociedad 1-1 Getafe, Malaga 4-0 Granada, Osasuna 0-1 Valencia, Levante 4-0 Real Mallorca, Atletic Bilbao 1-0 Celta Vigo, Espanyol 2-2 Sevilla, R. Vallecano 0-2 R. Zaragoza an si.\nBarca cun points 43, A. Madrid cun poits 37, Real Madrid cun Points 32, Malaga cun points 25 hmu in hmai an hruai hai.\n2 Nak Ah Inter Milan Kaiso Thawn Italy Serie A Match 16 Nak Thlirsalnak\nPoints hmu tambik le hmaihruai rero tu Juventus cun, Swiss mi an laithai Lichsteiner in Minute 50 nak ih a goal mi hmang in Palermo cu an neh ruangah hmai anhruai vivo lai. 2nd le 3rd nak ih um Napoli le Inter Milan cu Milan ah an sit ih, Fredy Guarin le Diego Milito tei goal 2 hmang in 2-1 ih nehnak an co ruangah ah, Juventus ih hnuai ah points 4 ih mal in an kaiso thlang. Mourinho a um nawnlo hnu ih an cangsiatnak pawl cu tuikum ah an tuahthar sal ding ti in goal thuntu Milito cun a rel. AS Roma khal in, an captain Totti ih goal 2 a thunmi le a rual le 2 ih an thun mi thawn Fiorentinak cu 4-2 in an neh ve. AC Milan khal in Robinho, Gillet, Pazzini le El Shaarawy ih goalmi pawl thawn Torino cu 4-2 in an neh ve.\nEPL Match 16 Nak Le Van Persie Thlirsalnak\nVan Persie a rualpipawl tha pe lai\nTuizarh EPL lehnak ih mipi tambik ih an hngakhlap le thlirmi cu Manchester Derby asi. An hun sit taktak cu khat lam khat lam ball possession ngahtam ding in an tum. Cuti ih an sit rero lai, minute 19 nak ah Rooney cun mawitak in a thunlut ih, minute 29 nak ih a thunluh leh hnu cun Man U fan pawl ih au aw in bualrawn sung cu a khat thlang. Second half an vun sit ih Yaya Toure le Pablo Zableta in an goal ruangah an draw ding a bang ti in mipi ih an thlir rero lai ah 90+2 ah freekick Man U in an hmu. Van Persie cun ziangruangah Ferguson in a lei ti mipi hmuhtheih ih tarlangnak nei in, a sitmi bawhlung in Nasri ih ke a ngah hnu ah a kil mawizet ah Hart cang manlo in a lut.\nCuti ih an mantch a theh zawng ah Man City fan thenkhat field sung ah lut in le thil dangdang deng lut in meikhu thawn Etihad Studium cu a khat. Man City fan pakhat ih thil denmi ruangah Man U dungkham Ferdinand ih mitkil khal thisen a suak. Palik pawl cun zohfiahnak an nei rero lai. Ferguson cu, “ Hi can Man U manager ka tuan ih, tuini tluk ih ka thin phu khal a umlo., khatlam khatlam kan lek mawi zet ih, vanthatnak thawn points 3 kan hmu ngah cu ka di a riam nasa. Lektu zaten an cangtha zet. Fan pawl ih an thil den le an tuahmi cu a thalo zet mi asi” ti in match leh thluh ih interview nak ah asim. Mancini khal in, “ kan lektha zet nan kan vansia asi. Nasri ih a kekhai mi kha cu thiltullo tuk mi si in ka hmu. Cun, Tevez kha ding ding in a um lawk ih, a tlansal nak khan VPS hranga lamzin a onsak a bang” ti in a sim ve.\nA dang ah, Torres cun goal 2, Mata in goal 1 thun in Sunderland inn ah nehnak an va co. Torres ih goal a thun leh sal ruangah a lungawithu le, hmailam khal ah hmainawr tihnung asi vivo lai ding ti in Chelsea Interim Manager Benitez cun asim. Arsenal khal in Arteta ih penalty goal 2 hmang in West Brom cu an neh ve. Asinan, penalty ngahlo sehla an draw ding cu a si mai ih, an hmaisawr pawl in goal an thun a tul ih an zuam sinsin a tul thu leh, penalty an ngahnak ah Carzola cu a tluhrim ( dive ) asi ti ih puhnak ah, “Amah Carzola ka sut ih, ka tlan rero lai ah in dai ngah ih ka balance aw thei nawnlo ih ka tlu asi” ti ih asim thu khal Manager Wenger cun asim.\nLiverpool khal in West Ham inn ah Johnson, Joe Cole le Collins ( og ) pawl ih goal hmang in 3-2 in nehnak an co. Joe Cole cun tuitum ih goal an thun theisal ruangah ah a lungawi thu le, hmailam khal ah a zuam vivo tum thu asim. Gerard cun anmai lam ah rinlo pi in goal a thunlut ngah pang ve. Match dang ah, (Theih cia zomi cu asi nan), Newcastle United 3-0 Wigan, Everton 2-1 Tottenham, Aston Villa 0-0 Stoke City, Southamton 1-0 Reading, Swansea 3-4 Norwish, Wigan 2-2 QPR ( QPR hin match 16 tian an leknak ah, nehnak a neih hrihlo ruangah Season tan ihsin nehnak hmulo reibik club ti in sinak thar an nei).\n12 : Michu (Swansea)\n10 : Robin Van Persie (Man U)\n9 : Jermain Defoe (Tottenham Hot Spur).\nHmaihruai rerotu Bayern Munich cun Thomas Mueller le Mariao Gomez pawl ih goal pawl thawn 2-0 in Augsburg cu an neh ruangah hmaisabik ah an hruai vivo thei lai. Anmah naihbiktu Bayern Leverkusen le Dortmund team pawl cun an tummi an neh hailo ruangah ah Bayern Munich cun points 11 in a hlawih lai hai.\nPacquiao In Marquez Nehlo\nKan dung zarhte zan ah, Las Vegas ih MGM Boxing thongnak ah leitlun champion sinak neitu Phillipine mi Pacquiao cun a tum Mexico thongthiam Marquez cu, poit bang aw ih an thongawk rero lai ah rinlo pi in, Marquez ih thongnak cu round 6 nak ah pacquiao cun dawllo in, ziang theilo in a tlu ih, point bangaw, knocked out in a sung ta riai. CT Scan an tuahnak ah Pacquiao cun zianghman cu siatsuahawknak a nei lo. Pacquiao hin a thong tamsawn ih, Marquez ih hmai ah thi cu a khat nasa.\nNazi 2 sung thongawknak an theh zawng, Pacquiao a tluk cun a zohtu mipi pawl cu thawm nei nawnlo in an zoh hai ih, Pacquiao tho thei nawnlo cun mipi tamtak an au ih, tamtak cun uinak mihmai thawn Boxing thongnak cu an suahsan hai. Phillipine ram cun an ramti hminthatu ih thongnak cu an ram mipi zate deuhthawn in an rak zoh ih, an ram pacangtha a tluk cun zohman tong thei khal an um nawnlo. “Tuitum kan thongawknak ah, Marquez cun a titha ih in neh asi. Ka lungawipi zet. Thongawknak hi ka bansan lo ding. Ka cawl hahdam ding ih, thathar in ka ra sal ding. Tuitum kan thongawknak ah tha in petu pawl ka lugnawi zet. Ka nehlonak parah lawngte ngaithiam ka lo dil hai” ti in Pacquiao cun a sim.\nGermany Bundes Liga Champion Bayern Munich\nLeitlun Football Club Lianbik\nTreble Champion Naitu Bayern Munich\nUEFA 2014 Team Of The Year